text:
Yobu Job
Chapter 21
1 Awo Yobu n'addamu n'ayogera nti
2 Muwulire nnyo okwogera kwange; Era bino bibeere bya kubasanyusa.
3 Munzikirize, nange naayogera; Kale nga mmaze okwogera, mweyongere okuduula.
4 Nze neemulugunya eri abantu? Era ekyandindobedde okwesunaasuna kiki?
5 Munziseeko omwoyo, mwewuunye, Era muteeke omukono gwammwe ku kamwa kammwe.
6 Bwe njijukira obujjukizi neeraliikirira, Okwesisiwala ne kukwata omubiri gwange.
7 Ababi babeerera ki abalamu, Ne bakaddiwa ne baba ba maanyi mu buyinza?
8 Ezzadde lyabwe linywera gye bali bo nga balaba, N'enda yaabwe mu maaso gaabwe.
9 Ennyumba zaabwe ziba mirembe awatali kutya, So n'omuggo gwa Katonda tegubabaako,
10 Ente yaabwe ennume ezaala n'eteddirira; Ente yaabwe enkazi ezaala n'etesowola mwana gwayo.
11 Basindika abaana baabwe abato ng'ekisibo, N'abaana baabwe bazina.
12 Bayimbira ku bitaasa n'ennanga, Ne basanyukira eddoboozi ly'omulere.
13 Bamala ennaku zaabwe nga balabye omukisa, Mu kaseera ne bakka mu magombe.
14 Era naye ne bagamba Katonda nti Tuveeko; Kubanga tetwegomba kumanya makubo go.
15 Omuyinza w'ebintu byonna kye ki, ffe tumuweereze? Era bwe tunaamusabanga kinaatugasanga kitya?
16 Laba, omukisa gwabwe teguli mu mukono gwabwe: Okuteesa kw'ababi kundi wala.
17 Ettabaaza y'ababi ezikizibwa emirundi emeka? N'obuyinike bwabwe bubatuukako emirundi emeka? Katonda agaba ennaku mu busungu bwe emirundi emeka?
18 Baba ng'ebisasiro ebitwalibwa n'empewo, Era ng'ebisusunku embuyaga bye zitwala emirundi emeka?
19 Mwogera nti Katonda aterekera abaana be obutali butuukirivu bwe. Abasasule ye yennyini abumanye.
20 Amaaso ge galabe okuzikirira kwe ye, Era anywe ku busungu bw'Omuyinza w'ebintu byonna.
21 Kubanga asanyukira atya ennyumba ye emuddirira, Omuwendo gw'emyezi gye nga gukutuse wakati?
22 Waliwo anaayigirizanga Katonda okumanya? Kubanga asalira abo omusango abagulumizibwa.
23 Wabaawo omu afa ng'alina amaanyi ge gonna, Ng'aweereddeweeredde ddala ng'ateredde:
24 Amabeere ge gajjudde amata, N'obusomyo obw'amagumba ge nga bubisi.
25 N'omulala afa omwoyo gwe nga gumubalagala, So taleganga ku birungi.
26 Bombi bagalamira mu nfuufu, Envunyu n'ebabikkako.
27 Laba, mmanyi ebirowoozo byammwe, N'enkwe ze munsalira obubi.
28 Kubanga mwogera nti Ennyumba y'omukungu eri ludda wa? Era nti Eweema ababi mwe babeera eri ludda wa?
29 Temwababuuza abatambulira mu kkubo? Era temumanyi bubonero bwabwe?
30 Ng'omuntu omubi aterekerwa olunaku olw'okulabirako ennaku? Nga batwalibwa eri olunaku olw'obusungu?
31 Ani anaabuuliranga ekkubo lye mu maaso ge? Era ani anaamusasulanga bye yakola?
32 Naye anaatwalibwanga mu ntaana, Era anaakuumanga amalaalo.
33 Amafunfugu ag'omu kiwonvu ganaamuwoomeranga, N'abantu bonna banaawalulwanga ennyuma we, Nga bwe baamukulembera abatabalika.
34 Kale nno munsanyusiza mutya obwereere, Kubanga mu kuddamu kwammwe musigaddemu obulimba busa?


c: text/html

text:
Essuula 3
1 Mmwe Abaggalatiya abatalina magezi, ani eyabaloga, so nga Yesu Kristo yakomererwa nga mulaba?
2 Kino kyokka kye njagala mmwe okuntegeeza nti Mwaweebwa Omwoyo lwa bikolwa bya mateeka nantiki lwa kuwulira kwa kukkiriza?
3 Bwe mutyo bwe mutalina magezi? Abaasookera mu Mwoyo, kaakati mutuukiririzibwa mu mubiri?
4 Mwabonyaabonyezebwa ebyenkana awo bya bwereere? so nga ddala si bwereere.
5 Abawa Omwoyo, akola eby'amaanyi mu mmwe, akola lwa bikolwa bya mateeka nantiki lwa kuwulira kwa ku kkiriza?
6 Nga Ibulayimu bwe yakkiriza Katonda, ne kumubalirwa okubeera obutuukirivu.
7 Kale mutegeere ng'abayima mu kukkiriza be baana ba Ibulayimu.
8 N'ekyawandiikibwa bwe kyalaba edda Katonda bw'aliwa amawanga obutuukirivu olw’okukkiriza, ne kibuulira olubereberye Ibulayimu enjiri nti Mu ggwe amawanga gonna mmwe galiweerwa omukisa.
9 Bwe kityo abayima mu kukkiriza baweerwa omukisa awamu ne Ibulayimu eyalina okukkiriza.
10 Kubanga bonna abayima mu bikolwa by'amateeka, bafugibwa kikolimo: kubanga kyawandiikibwa nti Akolimiddwa buli ataabinyiikirira byonna ebyawandiikibwa mu kitabo ky'amateeka, okubikolanga.
11 Era kimanyiddwa nga mu mateeka tewali aweebwa butuukirivu eri Katonda: kubanga nti Abatuukirivu baanabeeranga balamu lwa kukkiriza;
12 naye amateeka tegayima mu kukkiriza; naye nti Omuntu agakola anaabeeranga mulamu mu go.
13 Kristo yatununula mu kikolimo ky'amateeka, bwe yafuuka ekikolimo ku lwaffe: kubanga kyawandiikibwa nti Akolimiddwa buli awanikiddwa ku muti:
14 omukisa gwa Ibulayimu gulyoke gutuuke eri amawanga mu Kristo Yesu; tulyoke tuweebwe ekyasuubizibwa eky'Omwoyo olw'okukkiriza.
15 Ab'oluganda, njogera mu buntu: endagaano newakubadde nga ya muntu buntu bw'emala okunywera tewali agiggyawo newakubadde agyongerako.
16 Ebyasuubizibwa byagambibwa Ibulayimu n'omuzzukulu we. Tayogera nti N'eri abazzukulu, nga bangi, naye ng'omu nti N'eri omuzzukulu wo, ye Kristo.
17 Kino kye njogera nti Endagaano eyasooka okunywezebwa Katonda, amateeka agajja nga wayiseewo emyaka ebikumi bina mu asatu tegagiggyaawo n'okudibya ekyasuubizibwa.
18 Kuba oba ng'obusika buva mu mateeka, nga tebuva nate mu kusuubiza: naye Katonda yabuwa Ibulayimu olw'okusuubiza,
19 Kale amateeka kiki? Gassibwawo lwa kwonoona okutuusa w'alijjira omuzzukulu eyasuubizibwa, gaalagirwa bamalayika mu mikono gy'omutabaganya.
20 Naye omutabaganya si w'omu; naye Katonda ye omu.
21 Kale amateeka tegatabagana n'ebyasuubizibwa Katonda? Kitalo: kuba singa amateeka gaaweebwa nga ge gayinza okuleeta obulamu, ddala obutuukirivu bwandibadde mu mateeka.
22 Naye ebyawandiikibwa byabisiba byonna mu bufuge bw'ekibi, abakkiriza balyoke baweebwe ekyasuubizibwa ekiva mu kukkiriza Yesu Kristo.
23 Naye okukkiriza nga tekunnaba kujja, twakuumirwanga mu bufuge bwa mateeka, nga tusibibwa olw'okukkiriza okugenda okubikkulwa.
24 Bwe kityo amateeka yali mutwazi waffe eri Kristo, tulyoke tuweebwe obutuukirivu olw'okukkiriza.
25 Naye okukkiriza bwe kumaze okujja, tetukyali mu bufuge bwa mutwazi.
26 Kubanga mmwe mwenna muli baana ba Katonda olw'okukkiriza, mu Kristo Yesu.
27 Kubanga mwenna abaabatizibwa okuyingira mu Kristo, mwayambala Kristo.
28 Tewali Muyudaaya, newakubadde Omuyonaani, tewali muddu newakubadde ow'eddembe, tewali musajja na mukazi: kubanga mmwe mwenna muli omu mu Kristo Yesu.
29 Era mmwe bwe muli aba Kristo, kale muli zzadde lya Ibulayimu, era muli basika ng'okusuubiza bwe kwali.

robotstxt: allowed

filter: keep


text:
Bya MUSASI WA BUKEDDE
OMWANA w’emyaka 13 atutte nnyina ku poliisi e Kammengo mu Mpigi amulage kitaawe gw’abadde amukweka buli kiseera.
Amina Nampijja awaabidde nnyina Hadijah Nakaddu ku poliisi y’e Kammengo mu Mpigi ng’amulanga kugaana kumulagakitaawe gw’aludde ng’amubanja kyokka ng’amubuzaabuza.
Nampijja ategeezezza poliisi nti, okutuuka okutwala nnyina ono ku poliisi kiddiridde okumala ebbanga eddene ng’amugamba nti, kitaawe ye Godfrey Kakooza era nti abeera mu bitundu by’e Mubende kyokka
nga bwe kituuka ku kumutwalayo amulabe ng’agaana.
Nakaddu agamba nti, kituufu taata wa Nampijja gy’ali e Mubende naye nti Nampijja asussizza eddalu era nga kino kye kyamulemesa okumutwalayo wabula poliisi n’emusaba amutwaleyo kuba akuze era n’akkiriza okumutwala ewa kitaawe kubanga ky’ayagala.


text:
Essuula 1
1 Ekitabo eky'olubereberye nnakikola, munnange Teefiro, ekya byonna Yesu bye yasooka okukola n'okuyigiriza,
2 okutuusa ku lunaku luli bwe yamala okulagira ku bw'Omwoyo Omutukuvu abatume be yalonda n'atwalibwa mu ggulu.
3 Bwe yamala okubonyaabonyezebwa ne yeeraga mu bo nga mulamu, mu bubonero bungi, ng'abalabikira ebbanga ly'ennaku amakumi ana, ng'ayogera eby'obwakabaka bwa Katonda.
4 Awo bwe yakuŋŋaana nabo n'abalagira baleme okuva mu Yerusaalemi, naye balindirire okusuubiza kwa Kitaawe kwe baawulira gy'ali:
5 kubanga Yokaana yabatiza n'amazzi; naye mmwe mulibatizibwa n'Omwoyo Omutukuvu mu nnaku si nnyingi.
6 Awo bwe baakuŋŋaana ne bamubuuza nga bagamba nti Mukama waffe, mu biro bino mw'onookomezaawo obwakabaka eri Isiraeri?
7 N'abagamba nti Si kwammwe okumanya entuuko newakubadde ebiro, Kitaffe bye yateeka mu buyinza bwe ye.
8 Naye muliweebwa amaanyi, Omwoyo Omutukuvu bw'alimala okujja ku mmwe, nammwe munaabanga bajulirwa bange mu Yerusaalemi ne mu Buyudaaya bwonna ne mu Samaliya, n'okutuusa ku nkomerero y'ensi.
9 Bwe yamala okwogera ebyo, nga batunuulira, n'asitulibwa, ekire ne kimutoola okumuggya mu maaso gaabwe.
10 Bwe baali beekaliriza amaaso mu ggulu bw'agenda, laba, abantu babiri ne bayimirira kumpi nabo nga bambadde engoye ezitukula;
11 abaayogera nti Abantu b’e Ggaliraaya kiki ekibayimiriza nga mutunuulira mu ggulu? Oyo Yesu abaggiddwako okutwalibwa mu ggulu alijja bw'atyo nga bwe mumulabye ng'agenda mu ggulu.
12 Ne bakomawo e Yerusaalemi okuva ku lusozi oluyitibwa olwa Zeyituuni, oluli okumpi ne Yerusaalemi ng'olugendo olw'oku ssabbiiti.
13 Awo bwe baayingira ne balinnya mu kisenge ekya waggulu, we baatuulanga; Peetero ne Yokaana ne Yakobo ne Andereya, Firipo ne Tomasi, Battolomaayo ne Matayo, Yakobo omwana wa Alufaayo, ne Simooni Zerote, ne Yuda omwana wa Yakobo.
14 Abo bonna baali nga banyiikira n'omwoyo gumu mu kusaba, wamu n'abakazi ne Malyamu nnyina Yesu, ne baganda be.
15 Mu nnaku ezo Peetero n'ayimirira wakati mu b'oluganda n’ayogera (ekibiina ky'abantu abaakuŋŋaana baali nga kikumi mu abiri) nti
16 Abasajja ab'oluganda, kyagwana ekyawandiikibwa kituukiririzibwe, Omwoyo Omutukuvu kye yayogera edda mu kamwa ka Dawudi, ku Yuda, eyali omusaale waabwe abaakwata Yesu;
17 kubanga yabalirwa wamu naffe, n'aweebwa omugabo gw'okuweereza kuno.
18 (Oyo n'agula ennimiro n'empeera ey'obubi bwe; n'agwa nga yeevuunise, n'ayabikamu wakati, ebyenda byonna ne biyiika.
19 Ne kitegeerekeka eri abo bonna abaali mu Yerusaalemi: ennimiro eyo mu lulimi lwabwe n'okuyitibwa n'eyitibwa Akerudama, ye nnimiro ey'omusaayi.)
20 Kubanga kyawandiikibwa mu kitabo kya Zabbuli nti Ekibanja kye kizike, So kireme okubeerangamu omuntu: era nti Obukulu bwe buweebwe omulala.
21 Kale kigwanye mu bantu abaayitanga naffe mu biro byonna bwe yayingiranga n'avanga gye tuli Mukama waffe Yesu
22 okuva ku kubatiza kwa Yokaana okutuusa ku lunaku lwe yatuggibwako, omu ku abo abeere omujulirwa w'okuzuukira kwe awamu naffe.
23 Ne baloada babiri, Yusufu ayitibwa Balusaba, n'atuumibwa nate erinnya Yusito, ne Matiya.
24 Ne basaba, ne bagamba nti Ggwe, Mukama waffe, amanyi emitima gy'abantu bonna, lagako omu gw'olonze ku bano bombi,
25 aweebwe ekifo ky'okuweereza okwo n'obutume, Yuda bwe yasubwa agende mu kifo kye ye.
26 Ne babakubira obululu; akalulu ne kagwa ku Matiya; n’abalirwa wamu n'abatume ekkumi n'omu.


text:
Omubuulizi Ecclesiastes
Chapter 1
1 Ebigambo eby'Omubuulizi, mutabani wa Dawudi, kabaka mu Yerusaalemi.
2 Obutaliimu obusinga obutaliimu bwonna, bw'ayogera Omubuulizi; obutaliimu obusinga obutaliimu bwonna, byonna butaliimu.
3 Magoba ki omuntu gaggya mu mulimu gwe gwonna gw'akola wansi w'enjuba?
4 Emirembe emirala gigenda, n'emirembe emirala gijja; ensi n'ebeerera awo ennaku zonna.
5 Era n'enjuba evaayo, enjuba n'egwa, n'eyanguwa okugenda mu kifo kyayo gy'eva.
6 Empewo egenda eri obukiika obwa ddyo, n'ekyukira obukiika obwa kkono; ekyukakyuka buli kaseera mu kutambula kwayo, empewo n'edda nate mu kwetooloola kwayo.
7 Emigga gyonna gigenda mu nnyanja, naye ennyanja tejjula; mu kifo emigga gye gigenda eyo gye gigenda nate.
8 Ebintu byonna bijjudde obukoowu; omuntu tayinza kubwogera: eriiso terikkuta kulaba, so n'okutu tekukkuta okuwulira.
9 Ekyaliwo kye kinaabangawo; n'ekyo ekyakolebwanga kye kinaakolebwanga: so tewali kintu kiggya wansi w'enjuba.
10 Waliwo ekintu abantu kye boogerako nti Laba, kino kiggya? kyamala okubaawo mu mirembe egyatusooka.
11 Tewali kujjukira mirembe egy'edda; so tewaliba kujjukira mirembe gya luvaanyuma egigenda okujja mu abo abaliddawo.
12 Nze Omubuulizi nali kabaka wa Isiraeri mu Yerusaalemi.
13 Awo ne nzisaayo omutima gwange okunoonya n'okukenneenya o1w'amagezi byonna ebikolebwa wansi w'eggulu: bwe bubalagaze obungi Katonda bwe yawa abaana b'a bantu okubaluma.
14 Nalaba emirimu gyonna egikolebwa wansi w'enjuba; era, laba, byonna butaliimu na kugoberera mpewo.
15 Ekikyamye tekiyinzika kuluŋŋamizibwa: n'ekyo ekitatuuka tekibalika.
16 Nateesa n'omutima gwange nze nga njogera nti Laba, neefunidde amagezi mangi okukira bonna abansooka mu Yerusaalemi: weewaawo, omutima gwange gwalaba nnyo amagezi n'okumanya.
17 Ne nzisaayo omutima gwange okumanya amagezi n'okumanya eddalu n'obusirusiru: nalaba nga n'ekyo kwe kugoberera empewo.
18 Kubanga mu magezi amangi mulimu obuyinike bungi: n'oyo ayongera okumanya ayongera okulaba ennaku.


text:
Bya Deborah Nanfuka
OMUYIZI Francis Kibirige ,19, eyakubiddwa essasi mu kifuba nga balaba emisinde e Jinja asiibuddwa mu ddwaaliro e Mulago.
Kibirige asoma P.6 mu Lucilla Disabled School yabadde ajjanjabibwa abasawo mu ddwaaliro e Mulago oluvannyuma lw'abaserikale ba poliisi okusindirira amasasi mu bayizi wiiki bbiri eziyise e Jinja ne gattirawo Rashid Ntale 13, eyabadde asoma P7 mu Nakanyonyi Primary ate Kibirige n'abuuka n'ebisago mu kifuba.
Paul Musisi, kitaawe yategeezezza nti yasiibuddwa ng'akubye ku matu era ng'alya bulungi ne yeebaza poliisi okubawa obuyambi.
Abaserikale; Patrick Nuwagaba, Julian Mucunguzi ne Alex Waikubi, akulira Poliisi mu ggwanga, Kale Kayihura yalagidde bakwatibwe oluvannyuma lw'okubuuliriza ne kizuulwa nga baakubye amasasi mu bayizi okuva mu masomero 23 bwe baabadde bakung’aanye ku kisaawe e Bugembe mu mpaka z’emisinde.
Bano bagguddwaako omusango gw'obutemu.
Ebirala..


text:
Empapula eziriko enyunzi ezigguka ku Bupoolo
Zino z'empapula eziriko enyunzi ezigguka ku Bupoolo:Laga (50 ezikulembera | 50 eziddako) (20 | 50 | 100 | 250 | 500).
- Rwasha (← Empapula eziriko enyunzi ezigguka ku luno)
- Template:Bulaaya (← Empapula eziriko enyunzi ezigguka ku luno)
- Bulaaya (← Empapula eziriko enyunzi ezigguka ku luno)
- Lithueenia (← Empapula eziriko enyunzi ezigguka ku luno)
- Template:POL (← Empapula eziriko enyunzi ezigguka ku luno)
- Dobra (← Empapula eziriko enyunzi ezigguka ku luno)


text:
Kuno kulabula eri bakazi bannange mwenna;
Era mwenna be kinaanyiiza munansonyiwa naye sisobola kukyebeera kubanga ge mazima ag’enkukunala. Gwe kinaakwatako, kino kye kiseera weekubemu ttooci otereeze ebibadde byakusobako.
Oli omu ku bakyala abakuze mu myaka naye nga tofunanga musajja akugyaamu oba ng’okyalemeddwa okuzuula oyo gw’oyita omutuufu gyoli? Kitegeeza nti ggwe oliko ekikyamu.
Munansonyiwa naye ge mazima kubanga bangi ku mmwe mulina endowooza nti abasajja bonna balimba , bayaaye, benzi, tebalina mugaso n’ebiringa ebyo ng’era abamu bwe mutera okubityebeka.
Bwe kiba bwe kityo, tugambe nti abasajja abasoba mu 70,000,000 abali mu Afrika bonna baliko ekikyamu oba kiri ku mukyala omu ggwe?
Mukazi munnange, teri ngeri gy’oyinza kufunamu bufumbo butuufu nga buli kiro obeera awutu ne mu bbaala ne mikwano gyo abawala nga mulindiridde omusajja anaagwa mu katego ko akugulire ebyokunywa olumala akutwale ewuwe mwebake n’enkya bw’otyo.
Okuba nga tova mu bbaala ne mu biduula buli wiikendi n’onywa n’ogangayira bye bimu ku bikolwa oba obubonero obulaga nti toliimu birungo ebikola omukyala omufumbo.
Naye ddala weetaaga omwami?
Siga ensimbi mu wooduloopu yo, oyambale ng’omukyala ow’obuvunaanyizibwa.
Ate omusajja bw’aba azze gy’oli, teekako akamwenyumwenyu ng’oli mwetoowaze ne bw’aba tagya mu kifaananyi ky’olina eri omwami gwe weetaaga, tomanya kiyinzika okuba nga waliwo amutumye.
Abawala mbeegayirira mukomye okumala gagenda na buli musajja naddala nga takugyamu oba okukola omukwano naye.
Ate bw’oba ng’oli omu ku bakazi abagamba nti abasajja bonna babi oba ng’obayita mbwa, kijja kutuukirira kuba kye kikuli mu bwongo.
Teri musajja atuukiride!. Kuba naawe totuukiride!.
Abamu ku mmwe mugamba nti temusobola kufumbirwa musajja atakola mu ofiisi naddala ababazzi, owa booda, ddereeva, makanika n’abalinga abo.
Naye ddala omubazzi bw’aba nga yali mulungi ekimala okuwasa Mariamu ,maama wa mukama waffe Yesu Kristo, lwaki olowooza nti ggwe takusaanira?
Wano ngezaako okubalaga nti bw’oba olonda omusajja ow’okufumbirwa, amaaso go gaggye ku kiki omusajja oyo kyali kati ogazze ku busobozi bw’alina na kiki kyayinza okuba mu biseera ebijja mu maaso.
Gwe olaba kikola amakulu okuba n’omusajja omugagga naye ng’akusuza ku miggo buli kiro , olw’okuba mugagga, alabika bulungi ate nga takufaako?
Kirowoozeeko!


text:
How GCL serves you
RUGBY: Aba MTN Heavens beeriisa nkuuli
MTN Heathens eyawangula liigi ya Nile Special Rugby League omwaka oguwedde yeeriisizza nkuuli n'eyongera okutangaaza emikisa gyayo okusitukira mu kikopo kino omulundi ogwokusatu ogw'omuddiring’anwa.
GlobalCommunicationLeader-February 12, 2013- OMUZANNYI wa MTN Heathens Denis Mugambe (wakati) ng''awaguza mu kisenge kya Sadolin MongersHeathens yakozesezza obukugu okufootola aba Sadolin Mongers okuva e Ntebe ku bubonero 69 07 mu muzannyo, Phillip Wokorach owa MTN Heathens mwe yalagidde nti kati asukkulumye ku bazannyi banne mu ggwanga naddala mu kuteeba.Yalondeddwa ku buzannyi bw’olunaku ku muzannyo guno, bw’ataakomye ku kuyamba ttiimu ye kuwangula wabula n’agattako n’okwolesa obukodyo bw'ekikugu obwacamudde abawagizi.Ku mipiira 10 aba Heathens gye baateemye ku layini, Phillip Wokorach yateebyeko ena emirala ne giteebwa Bishop Onen, Allan Otim ne Michael Wokorach (mukulu wa Phillip Wokorach).Wabula Mongers nayo yavudde mu kisaawe ky'e Kyadondo ng’ekoze erinnya bwe yabadde ttiimu eyasoose okuteeba omupiira ku lukoloboze lwa Heathens bukya liigi etandika.“Tukkirizza nti batuwangudde naye tukoze kyonna ekisoboka. Tetubadde na mukisa naye tukyalwana okuwangulayo emizannyo egisigaddeyo,” kapiteeni wa Mongers John Wandicho bwe yategeezezza.Ye kapiteeni wa Heathens, Alex Mubiru yagambye nti batunuulidde okweddiza ekikopo awatali kwekwasa.“Buli muzannyo tugutwala nga kikulu nga bwe tuluubirira okweddiza ekikopo,” Muburu bwe yategeezezza nga baakawangula.Ate Kobs obuwanguzi yabuggye wala nga basindana ne Rhino nga gwakyuse tewali alina kabonero.Kati Heathens ekulembedde liigi n’eddirirwa Kobs bwe batalima kambugu. Pirates eri mu kyakusatu.Liigi eddamu ku Lwomukaaga.News Source: http://www.bukedde.co.ug/news/69996 rugby aba mtn heavens beeriisa nkuul...
This press release is licensed under a Creative Commons Attribution 3.0 Unported License.
Share this PR
Press Contact
Sydney Hardison
Media Relations
Value Optimized Solutions Inc
441 Santaluz Path Austin, TX 78732
512-212-1139
Social Media
Tweets by @GCL_service


text:
Zabbuli Psalms
Chapter 23
1 Mukama ye musumba wange; seetaagenga:
2 Angalamiza mu ddundiro ery'omuddo omuto: Antwala ku mabbali ag'amazzi amateefu.
3 Akomyawo emmeeme yange: Annuŋŋamya mu makubo ag'obutuukirivu ku lw'erinnya lye.
4 Era newakubadde nga ntambulira mu kiwonvu eky'ekisiikirize eky'olumbe, Siritya kabi konna; kubanga ggwe oli nange: Oluga lwo n'omuggo gwo bye binsanyusa.
5 Onteekerateekera emmeeza mu maaso g'abalabe bange: Onsiize amafuta ku mutwe; ekikompe kyange kiyiwa.
6 Obulungi n'ekisa tebiiremenga kugenda nange ennaku zonna ez'obulamu bwange: Nange naatuulanga mu nnyumba ya Mukama okutuusa ku nnaku nnyingi.


text:
Zabbuli Psalms
Chapter 67
1 Katonda atusaasirenga, atuwenga omukisa. Atwakizenga amaaso ge; (Seera)
2 Ekkubo lyo limanyibwenga mu nsi, Obulamu bwo obulokola bumanyibwenga mu mawanga gonna.
3 Abantu bakutenderezenga, ai Katonda; Abantu bonna bakutenderezenga.
4 Kale, amawanga gasanyukenga gayimbenga olw'essanyu: Kubanga olisalira abantu emisango egy'ensonga, Era olifugira amawanga mu nsi. (Seera)
5 Abantu bakutenderezenga, ai Katonda; Abantu bonna bakutenderezenga,
6 Ensi ereese ekyengera kyayo: Katonda, ye Katonda waffe, anaatuwanga omukisa.
7 Katonda anaatuwanga omukisa; N'enkomerero zonna ez'ensi zinaamutyanga.


text:
Isaaya Isaiah
Chapter 48
1 Muwulire kino, mmwe ennyumba ya Yakobo, abaatuumibwa erinnya lya Isiraeri era abavudde mu mazzi ga Yuda; abalayira erinnya lya Mukama, era aboogera ku Katonda wa Isiraeri, naye si mu mazima so si mu butuukirivu.
2 Kubanga beeyita ba mu kibuga kitukuvu, era beesigama ku Katonda wa Isiraeri; Mukama ow'eggye lye linnya lye.
3 Nabuulira ebigambo ebyasooka okuva edda; weewaawo, byava mu kamwa kange ne mbiranga: nabikola mangu ne bituukirira.
4 Kubanga namanya ng'oli mukakanyavu, n'ensingo yo kinywa kya kyuma, n'ekyenyi kyo kikomo;
5 kyennava nkikubuulira okuva edda; nga tekinnatuukirira nakiranga gy'oli: olemenga okwogera nti Ekifaananyi kyange kye kibikoze, n'ekifaananyi kyange ekyole n'ekifaananyi kyange ekisaanuuse bye bibiragidde.
6 Wakiwulira; laba bino byonna; nammwe temulikibuulira? Nkulaze ebigambo ebiggya okuva mu biro bino, ebigambo ebyakwekebwa, by'otomanyanga.
7 Bitondeddwa kaakano so si kuva dda; eka okusooka olwa leero tobiwuliranga; olemenga okwogera nti Laba, nnali mbimanyi.
8 Weewaawo, towuliranga; weewaawo, tomanyanga; weewaawo, obw'edda bwonna okutu kwo tekuggukanga: kubanga namanya nga walyazaamaanya nnyo, era wayitibwa musobya okuva mu lubuto.
9 Olw'erinnya lyange ndyosaawo obusungu bwange, n'olw'ettendo lyange ndizibiikiriza gy'oli nneme okukuzikiriza.
10 Laba, nkulongoosezza naye si nga ffeeza; nkulondedde mu kikoomi kwe kubonyaabonyezebwa.
11 Ku lwange nze, ku lwange nze kyendiva nkikola; kubanga erinnya lyange bandirivumye batya? n'ekitiibwa kyange sirikiwa mulala:
12 Mpuliriza, ggwe Yakobo, ne Isiraeri gwe nnayita: nze nzuuyo; nze w'olubereberye, era nze w'enkomerero.
13 Weewaawo, omukono gwange gwe gwateekawo omusingi gw'ensi, n'omukono gwange ogwa ddyo gwe gwabamba eggulu: bwe mbiyita ne biyimirira wamu.
14 Mwekuŋŋaanye, mmwe mwenna, muwulire; ani ku bo eyali abuulidde ebyo? Mukama yamwagala: alikola Babulooni by'ayagala, n'omukono gwe guliba ku Bakaludaaya.
15 Nze, nze mwene, njogedde; weewaawo, mmuyimuse; mmuleese, era olugendo lwe alirulabisa omukisa.
16 Munsemberere, muwulire kino; okuva ku lubereberye soogereranga mu kyama; kasookedde kibaawo, nga wendi: era kaakano Mukama Katonda antumye n'omwoyo gwe.
17 Bw'atyo bw'ayogera Mukama, omununuzi wo, Omutukuvu wa Isiraeri, nti Nze Mukama Katonda wo, akuyigiriza okugasa, akukulembera mu kkubo ly'oba oyitamu.
18 Singa wawulira amateeka gange! kale emirembe gyo gyandibadde ng'omugga, n'obutuukirivu bwo ng'amayengo g'ennyanja:
19 era n'ezzadde lyo lyandibadde ng'omusenyu, n'ab'enda yo ng'empeke zaagwo: erinnya lye teryandisanguliddwa so teryandizikiridde mu maaso gange.
20 Mufulume mu Babulooni, mudduke Abakaludaaya; mubuulire mwogere kino mukirange n'okutuusa enkomerero y'ensi n'eddoboozi ery'okuyimba: mwogere nti Mukama anunudde omuweereza we Yakobo.
21 So tebaalumwa nnyonta bwe yabayisa mu malungu: yabakulukusiza amazzi mu lwazi: era yayasa n'olwazi, amazzi ne gatiiriika.
22 Tewali mirembe eri ababi, bw'ayogera Mukama.


text:
Isaaya Isaiah
Chapter 35
1 Olukoola n'amatongo birijaguza; n'eddungu lirisanyuka, lirisansula ng'ekiyirikiti.
2 Lirisukkiriza okusansula, lirisanyuka n'essanyu n'okuyimba; ekitiibwa kya Lebanooni kiririweebwa, obulungi obungi obwa Kalumeeri ne Saloni: baliraba ekitiibwa kya Mukama, obulungi obungi obwa Katonda waffe.
3 Munyweze emikono eminafu, mukakase n'amaviivi agajugumira.
4 Mugambe abo abalina omutima omuti nti Mubeere n'amaanyi, temutya: laba Katonda wammwe alijja n'okuwalana eggwanga, n'empeera ya Katonda; alijja n'abalokola.
5 Awo amaaso g'omuzibe w'amaaso ne galyoka gazibuka, n'amatu g'omuggavu w'amatu galigguka.
6 Awo awenyera n'alyoka abuuka ng'ennangaazi, n'olulimi lwa kasiru luliyimba: kubanga amazzi galitiiriikira mu lukoola, n'emigga mu ddungu.
7 N'omusenyu ogumasamasa gulifuuka ekidiba, n'ettaka ekkalangufu nzizi za mazzi: mu kifo eky'ebibe mwe byagalamiranga, muliba omuddo n'essaalu n'ebitoogo.
8 Era eribaayo oluguudo, n'ekkubo, era liriyitibwa nti Kkubo lya butukuvu; abatali balongoofu tebaliriyitamu; naye liriba lya bali: abatambuze, weewaawo abasirusiru, tebaliriwabiramu.
9 Teribaayo mpologoma, so tekulirinnyako nsolo yonna ey'amaddu, tezirirabikayo; naye abaanunulibwa be baliritambuliramu:
10 n'aba Mukama abaagulibwa balikomawo, ne bajja e Sayuuni nga bayimba; n'essanyu eritaliggwaawo liribeera ku mitwe gyabwe: balifuna essanyu n'okujaguza, n'okunakuwala n'okusinda kuliddukira ddala.


text:
Vayiraasi
Kano kawuka kali mu ttuluba ly’obwo obumanyiddwa ng’obusirikitu akavaako endwadde kyokka nga keeyubulira oba okwalulira munda wa butoffaali (cell) obulamu obw’ekitonde ekirala(kwe kugamba nti ku lwako kokka, akawuka kano tekasobola kweyalula, kye kakola okweyalula, keegatta ku butoffaali bulala obulina obusobozi okweyaluza bwokka. Mu mbeera eno, buli akatoffaali kali lwe keeyalula, nga n'akawuka kano aka viyiraasi keeyalula.) Olw'ensonga eyo gye tulabye waggulu,viyiraasi zisobola okukosa ebitonde by’obulamu eby’enjawulo omuli ebisolo, ebimera n’obuwuka obulala obwa bakitiiriya ne archea.
Okuva 1892 omusajja Dmitri Ivanovsky bwe yawandiika ng’annyonnyola ku kawuka akaali kakosa ekirime kya taaba okutuuka mu 1898, Martinus Beijerinck we yazuulira akawuka ka vayiraasi akayitibwa mosaic virus, ebika bya vayiraasi nga 5,000 bizze bivumbulwa ne binnyonnyolwa. Obuwuka bwa vayiraasi busangibwa kumpi mu buli mbeera ebaamu obuluma ku nsi (ecosystem).
Essomo ku buwuka buno liyitibwa (virology) nga lino ttabi ku ssomo ku butonde (microbiology)
Okuva 1892 omusajja Dmitri Ivanovsky bwe yawandiika ng’annyonnyola ku kawuka akaali kakosa ekirime kya taaba okutuuka mu 1898, Martinus Beijerinck we yazuulira akawuka ka vayiraasi akayitibwa mosaic virus, ebika bya vayiraasi nga 5,000 bizze bivumbulwa ne binnyonnyolwa. Obuwuka bwa vayiraasi busangibwa kumpi mu buli mbeera ebaamu obuluma ku nsi (ecosystem).
Essomo ku buwuka buno liyitibwa (virology) nga lino ttabi ku ssomo ku butonde (microbiology)
This is an excerpt from the article Vayiraasi from the Wikipedia free encyclopedia. A list of authors is available at Wikipedia.


text:
NRM EYAGALA OKUWANDIISA ABALONZI KWONGEZEBWEYO
Oludda oluvuganya lwagala kwetaba mu nkola y’okulonda Ababaka b’amagye mu Palamenti, kubanga engeri gyebalondebwamu teyolesa mazima na bwenkanya; Wafula Ogutu owa FDC agamba nti bannamagye abavuganya nebafuna ebifo mu Palamenti baba ba kibiina kya NRM, era ng’abooludda oluvuganya tebaweebwa kakisa kuyitamu. Mu kino, Wafula Ogutu ayagala Abakungi b’ebibiina by’obufuzi beetabenga mu ddimu ly’okulonda Ababaka b’amagye mu Palamenti, kusobole okubaamu amazima.
Kkooti y’omukago gw’obuvanjuba bwa Africa yaakuteeka ofiisi ez’enjawulo mu mawanga gannamukago, okwanguya emirimu gya kkooti eno etuula mu Arusha; omubaka Lydia Wanyoto agamba nti ofiisi zaakubeera mu masaza mu nsi eziri mu mukago guno, nga kuno kuliko Uganda, Tanzania, Kenya, Burundi ne Rwanda.
Bannamateeka mu Sudan bagamba nti ekiragiro kya kkooti y’ensi yonna okukwata pulezidenti Bashir kizingamizza okuteesa emirembe mu ggwanga; munnamateeka Morris Stephens agamba nti ebibiina by’Abayeekera bigaanye okuteesa ne Gavt, kubanga Bashir yassibwako dda ekibaluwa kibakuntumye. Mu ngeri y’emu Sudan etadde akaka ku kya Pulezidenti Museveni obutayita Pulezidenti Bashir mu lukungaana lwa olw’omwezi ogujja olw’amawanga ga Afrika okuteesa ku kkooti y’ensi yonna.
Ekiwayi ky’Abavubuka ba NRM kisabye akakiiko k’okulonda kongezeeyo ekiseera ky’okwewandiisa, kubanga bangi abatanneewandiisa; akikulira, Joseph Ssewava agamba nti okuwandiisa kubaddemu emivuyo, ng’ekiseera tekimala.


text:
Ebyabaleevi Leviticus
Chapter 17
1 Mukama n'agamba Musa nti
2 Yogera ne Alooni ne batabani be n'abaana ba Isiraeri bonna, obagambe nti Ekigambo kino Mukama ky'alagidde, ng'ayogera nti
3 Bwe wabangawo omuntu yenna ow'omu nnyumba ya Isiraeri, anattiranga ente, oba omwana gw'endiga, oba embuzi, mu lusiisira, oba anaagittiranga ebweru w'olusiisira,
4 n'atagireeta ku mulyango gw'eweema ey'okusisinkanirangamu, okugiwaayo okuba ekitone eri Mukama mu maaso g'ennyumba ya Mukama: omusaayi gunaamubalirwanga omuntu oyo; ng'ayiye omusaayi; era omuntu oyo anaazikirizibwanga mu bantu be:
5 abaana ba Isiraeri balyoke baleetenga ssaddaaka zaabwe, ze baweerayo mu ttale mu bbanga bazireetenga eri Mukama, ku mulyango gw'eweema ey'okusisinkanirangamu, eri kabona, ne baziwaayo okuba ssaddaaka ez'ebiweebwayo olw'emirembe eri Mukama.
6 Awo kabona anaamansiranga omusaayi ku kyoto kya Mukama ku mulyango gw'eweema ey'okusisinkanirangamu, n'ayokya amasavu okuba evvumbe eddungi eri Mukama.
7 So tebakyawangayo ssaddaaka zaabwe eri embuzi ennume, ze bagoberera okwenda nazo. Eryo linaabanga tteeka gye bali ennaku zonna mu mirembe gyabwe gyonna.
8 Era onoobagamba nti Bwe wanaabangawo omuntu yenna ow'omu nnyumba ya Isiraeri oba ku bagenyi abanaatuulanga mu bo, anaawangayo ekiweebwayo ekyokebwa oba ssaddaaka,
9 n'atakireeta ku mulyango gw'eweema ey'okusisinkanirangamu, okukiwaayo eri Mukama; omuntu oyo anaazikirizibwanga mu bantu be.
10 Era bwe wanaabangawo omuntu yenna ow'omu nnyumba ya Isiraeri, oba ku bagenyi abanaatuulanga mu bo, anaalyanga ku musaayi gwonna gwonna; nnaateekanga amaaso gange okwolekera omuntu oyo alya ku musaayi, ne mmuzikiriza mu bantu be.
11 Kubanga obulamu bw'ennyama buba mu musaayi: era ngubawadde ku kyoto okutangiriranga obulamu bwammwe: kubanga omusaayi gwe gutangirira olw'obulamu.
12 Kyennava ŋŋamba abaana ba Isiraeri nti Tewabanga ku mmwe muntu anaalyanga ku musaayi, so n'omugenyi yenna anaatuulanga mu mmwe talyanga ku musaayi:
13 Era bwe wanaabangawo omuntu yenna ku baana ba Isiraeri, oba ku bagenyi abanaatuulanga mu bo, anaakwatanga ensolo yonna oba nnyonyi yonna eriika ng'ayigga; anaayiwanga omusaayi gwayo, n'agubikkako n'enfuufu.
14 Kubanga obulamu bw'ennyama yonna, omusaayi gwayo guba gumu n'obulamu bwayo: kyennava ŋŋamba abaana ba Isiraeri nti Temulyanga ku musaayi gwa nnyama yonna yonna: kubanga obulamu bw'ennyama yonna gwe musaayi gwayo: buli anaagulyangako anaazikirizibwanga.
15 Era buli muntu anaalyanga ku eyo efa yokka, oba etaaguddwa ensolo, oba nzaalwa oba mugenyi, anaayozanga ebyambalo bye, n'anaaba mu mazzi, n'aba atali mulongoofu okutuusa akawungeezi: n'alyoka aba mulongoofu.
16 Naye bw'ataabyozenga, n'atanaaba mubiri gwe, kale anaabangako obutali butuukizivu bwe.


text:
Yoswa Joshua
Chapter 10
1 Awo, Adonizedeki kabaka w’e Yerusaalemi bwe yawulira Yoswa bwe yamenya Ayi n'akizikiririza ddala; nti, bwe yakola Yeriko ne kabaka waamu, bw'atyo bwe yakola Ayi ne kabaka waamu; era ng'ab'omu Gibyoni baalagaana emirembe n'Abaisiraeri, era nga bali mu bo;
2 ne balyoka batya nnyo, kubanga Gibyoni kyali kibuga kinene, ng'ebibuga bya bakabaka bwe byali, era kubanga kyali kisinga Ayi obunene, n'abantu baayo bonna bazira:
3 Adonizedeki, kabaka w'e Yerusaalemi, kyeyava atuma eri Kokamu, kabaka w'e Kebbulooni, n'eri Piramu, kabaka w'e Yalamusi; n’eri, Yafiya, kabaka w'e Lakisi, n'eri Debiri, kabaka w'e Eguloni, ng'ayogera nti
4 Mulinnye gye ndi mumbeere, tukube Gibyoni: kubanga baalagaana emirembe ne Yoswa n'abaana ba Isiraeri.
5 Awo bakabaka abataano ab'Abamoli, kabaka w'e Yerusaalemi, kabaka w'e Kebbulooni, kabaka w'e Yalamusi, kabaka w'e Lakisi, kabaka w’e Eguloni, ne bakuŋŋaanira wamu, ne balinnya, bo n'eggye lyabwe lyonna, ne basimba olusiisira ku Gibyoni, ne bakirwanyisa.
6 N'ab'e Gibyoni ne batumira Yoswa ku lusiisira ku Girugaali nga boogera nti Toddiriza mukono gwo ku baddu bo; olinnye gye tuli mangu, otuwonye, otubeere: kubanga bakabaka bonna ab'Abamoli abatuula mu nsi ey'ensozi bakuŋŋaanidde ku ffe.
7 Awo Yoswa n'ava mu Girugaali n'alinnya, ye n'abalwanyi bonna awamu naye, n'abazira bonna ab'amaanyi.
8 Mukama n'agamba Yoswa nti Tobatya, kubanga mbakuwadde mu mikono gyo: tewaabe muntu mu bo anaayimirira mumaaso go.
9 Awo Yoswa n'abajjirira mangu nga tebamanyi; kubanga yava Girugaali n'alinnya ekiro n'akeesa obudde.
10 Mukama n'abaswaza mu maaso ga Isiraeri, n'abattira ddala bangi mu Gibyoni, n'abagoba mu kkubo eririnnya e Besukolooni, n'abakuba okubatuusa ku Azeka ne ku Makkeda.
11 Awo, bwe badduka mu maaso ga Isiraeri, ne baserengeta e Besukolooni, Mukama n'asuula amayinja amanene nga gava mu ggulu n'abakuba mu Azeka; ne bafa: abaafa amayinja ag'omuzira ne basinga bali abaana ba Isiraeri be batta n'ekitala.
12 Awo Yoswa n'agamba Mukama ku lunaku Mukama lwe yawaayo Abamoli mu maaso g'abaana ba Isiraeri; n'ayogera mu maaso ga Isiraeri nti Enjuba, yimirira ggwe ku Gibyoni; Naawe, omwezi, mu kiwonvu Ayalooni.
13 Enjuba n'eyimirira, omwezi ne gulinda, Okutuusa eggwanga bwe lyamala okuwalana eggwanga ku balabe baabwe. Ekyo tekyawandiikibwa mu kitabo kya Yasali? Enjuba n'erinda wakati mu ggulu, n'eteyanguwa kugwa ng'olunaku olulamba.
14 So tewali lunaku olwenkana olwo oba olwalusooka oba oluvannyuma lwalwo Mukama okuwulira eddoboozi ly'omuntu: kubanga Mukama yalwanirira Isiraeri.
15 Yoswa n'akomawo, n'Abaisiraeri bonna awamu naye, mu lusiisira mu Girugaali.
16 Ne bakabaka abo abataano ne badduka, ne beekweka mu mpuku mu Makkeda.
17 Ne babuulira Yoswa nti Bakabaka abataano tubalabye, nga beekwese mu mpuku mu Makkeda.
18 Yoswa n'ayogera nti Muyiringisirize amayinja amanene mu mulyango gw'empuku, mugiteekeko abantu babakuume;
19 naye mmwe temulinda; mugoberere abalabe bammwe, mubakube ab'ennyuma mu bo; temubaganya knyingira mu bibuga byabwe; kubanga Mukama Katonda wammwe ababawadde mu mukono gwammwe.
20 Awo Yoswa n'abaana ba Isiraeri bwe baamalira ddala okutta abantu abangi ennyo, ne baggweerawo ddala, n'abaasigalawo mu bo ne bayingira mu bibuga ebiriko ebigo,
21 abantu bonna ne balyoka bakomawo mu lusiisira eri Yoswa mu Makkeda n'emirembe: tewaali muntu eyagezaako okwogera okuvuma n'omu ku baana ba Isiraeri.
22 Yoswa n'alyoka ayogera nti Mugguleewo omulyango gw'empuku, muggyemu bakabaka bali abataano mu mpuku.
23 Ne bakola bwe batyo, ne baggyamu bakabaka bali abataano mu mpuku ne babamuleetera, kabaka w'e Yerusaalemi, kabaka w’e Kebbulooni, kabaka w’e Yalamusi, kabaka w'e Lakisi, kabaka w'e Eguloni.
24 Awo, bwe baggyamu bakabaka bali ne babaleetera Yoswa, Yoswa n'ayita abasajja bonna aba Isiraeri, n'agamba abaami ab'abalwanyi abaagenda naye nti Mujje, musse ebigere byammwe mu bulago bwa bakabaka bano. Ne bajja, ne bassa ebigere byabwe mu bulago bwabwe.
25 Yoswa n'abagamba nti Temutya, so temukankana, muddeemu amaanyi, mugume emyoyo: kubanga Mukama bw'alibakola bw'atyo abalabe bammwe bonna be mulirwana nabo.
26 Oluvannyuma Yoswa n'abafumita, n'abatta, n'abawanika ku miti etaano: ne bawanikibwa ku miti okutuusa olweggulo.
27 Awo enjuba bwe yali egwa, Yoswa n'alagira, ne babaggya ku miti, ne babasuula mu mpuku mwe baali beekwese, ne bateeka amayinja amanene mu mulyango gw'empuku, ne kaakano.
28 Yoswa n'amenya Makkeda ku lunaku olwo; n'akikuba n'obwogi bw'ekitala, ne kabaka waamu; n'abazikiririza ddala bo n'emyoyo gyonna egyalimu, n'atasigazaako n'omu: n'akola kabaka w’e Makkeda nga bwe yakola kabaka w’e Yeriko.
29 Yoswa n'ava mu Makkeda; n'Abaisiraeri bonna awamu naye, n'agenda e Libuna, ne balwana n'ab'e Libuna.
30 Mukama nakyo n'akiwaayo, ne kabaka waamu, mu mukono gwa Isiraeri; n'akikuba n'obwogi bw'ekitala, n'emyoyo gyonna egyalimu n'atasigazaamu n'omu; n'akola kabaka waamu nga bwe yakola kabaka w'e Yeriko.
31 Yoswa n'ava mu Libuna n'Abaisiraeri bonna awamu naye, n'agenda e Lakisi, n'akisimbako olusiisira, n'akirwanyisa.
32 Mukama n'akiwaayo Lakisi mu mukono gwa Isiraeri; n'akimenya ku lunaku olwokubiri, n'akitta n'obwogi bw'ekitala, n'emyoyo gyonna egyalimu, nga byonna bye yakola Libuna.
33 Kolamu kabaka w'e Gezeri n'alyoka alinnya okuyamba Lakisi; Yoswa n'amukuba ye n'abantu be, n'atasigazaako n'omu.
34 Yoswa n'ava mu Lakisi, n'Abaisiraeri bonna awamu naye, n'agenda e Eguloni; ne bakisimbako olusiisira, ne bakirwanyisa;
35 ne bakimenya ku lunaku olwo, ne bakitta n'obwogi bw'ekitala, n'emyoyo gyonna egyalimu n'agizikiririza ddala ku lunaku olwo; nga byonna bye yakola Lakisi.
36 Yoswa n'ava mu Eguloni, n'Abaisiraeri bonna awamu naye, n'agenda e Kebbulooni; ne bakirwanyisa:
37 ne bakimenya ne bakitta n'obwogi bw'ekitala, ne kabaka waamu, n'ebibuga byakyo byonna, n'emyoyo gyonna egyalimu; n'atasigazaako n'omu, nga byonna bye yakola Eguloni; naye n'akizikiririza ddala, n'emyoyo gyonna egyalimu.
38 Yoswa n'akomawo, n'Abaisiraeri bonna awamu naye, n'agenda e Debiri; n'akirwanyisa:
39 n'akimenya ne kabaka waamu, n'ebibuga byakyo byonna; ne babitta n'obwogi bw'ekitala, ne bazikiririza ddala emyoyo gyonna egyalimu; n'atasigazaako n'omu: nga bwe yakola Kebbulooni, bwe yakola bw'atyo Debiri, ne kabaka waamu; era nga bwe yakola Libuna, ne kabaka waamu.
40 Bw'atyo Yoswa bwe yakuba ensi yonna, ensi ey'ensozi; n'oluuyi olw'obukiika obwa ddyo, n'ensenyi, n'ebiwonvu, ne bakabaka baamu bonna; n'atasigazaako n'omu: naye n'azikiririza ddala bonna abassa omukka, nga Mukama Katonda wa Isiraeri bwe yalagira.
41 Yoswa n'abakuba okuva ku Kadesubanea okutuuka ku Gaza; n'ensi yonna eya Goseni, okutuuka ku Gibyoni.
42 Ne bakabaka abo bonna n'ensi yaabwe Yoswa n'abamenya mulundi gumu; kubanga Mukama, Katonda wa Isiraeri, yalwanirira Isiraeri.
43 Yoswa n'akomawo, n'Abaisiraeri bonna awamu naye, mu lusiisira mu Girugaali.


text:
Bya Ssenabulya Baagalayina
OBUYIMBA bw'omuyimbi Polofeesa Hanny Ssensuwa obw'emyaka gy'edda bwe yayimbye ng'ataddemu obukoddyo bw'okwogeza olukoba bwatadde musajjamukulu ku bunkenke.
Ssensuwa ng'ayimbira mu Matendo Promoted Singers ekulirwa Lord Fred Ssebatta endongo yagisinsimulidde ku siteegi e Lukaya mu Kalungu wabula engeri gye yasunyeemu olukoba nga tayawukana n’oyo akutte emmundu ng’ali ku fulonti.
Ssensuwa endongo yagyogezza Oluganda n'Oluzungu gattako okugikubisa 'amasasi' nga komando ali mu lutalo ng'agoolekeza omulabe abaabadde mu kivvulu ne bamutenda okuba n’esswaga kubanga
zino ssente ze okirabira ddala nga ziva mu ntuuyo.


text:
Ezekyeri Ezekiel
Chapter 4
1 Era, omwana w'omuntu, weddirire ettoffaali oliteeke mu maaso go, oliwandiikeko ekibuga, Yerusaalemi:
2 okizingize, okizimbireko ebigo, okituumireko ekifunvu; era teekawo ensiisira okukirumba, okisimbeko ebitomera enjuyi zonna.
3 Era weddirire ekikalango eky'ekyuma okiteekewo okuba bbugwe ow'ekyuma wakati wo n'ekibuga: okisseeko amaaso go, kale kirizingizibwa, naawe olikizingiza. Ako kaliba kabonero eri ennyumba ya Isiraeri.
4 Era nate galamiririra ku lubiriizi lwo olwa kkono, oluteekeko obutali butuukirivu bw'ennyumba ya Isiraeri: ng'omuwendo gw'ennaku bwe guliba z'oligalamiririra ku lwo, bw'olyetikka obutali butuukirivu bwabwe.
5 Kubanga ntaddewo emyaka egy'obutali butuukirivu bwabwe okuba gy'oli omuwendo gw'ennaku, ennaku ebikumi bisatu mu kyenda: bw'otyo bw'olyetikka obutali butuukirivu obw'ennyumba ya Isiraeri.
6 Era nate bw'oliba ng'omaze ezo, oligalamiririra ku lubiriizi lwo olwa ddyo, olyetikka obutali butuukirivu obw'ennyumba ya Yuda: ennaku amakumi ana, buli lunaku mwaka, bwe nnabuteekerawo gy'oli.
7 Era osse amaaso go eri okuzingizibwa kwa Yerusaalemi, omukono gwo nga gubikkuddwako; era olikiragulirako.
8 Era, laba, nkuteekako enjegere, so tokyukanga okugalamirira ku lubiriizi olulala, okutuusa lw'olimala ennaku ez'okuzingiza kwo.
9 Era weetwalire eŋŋaano ne sayiri n'ebijanjaalo ne kawo n'omuwemba n'obulo, obiteeke mu kintu ekimu, weegoyere omugaati nabyo; ng'omuwendo gw'ennaku z'oligalamiririra ku lubiriizi lwo, ennaku ebikumi bisatu mu kyenda, bw'onooliirangako bw'otyo.
10 N'emmere yo gy'onoolyanga eneepimibwanga, sekeri amakumi abiri buli lunaku: onoogiriiranga mu ntuuko zaayo.
11 Era onoonywanga amazzi agagerebwa, ekitundu ekya yini eky'omukaaga: onoonyweranga mu ntuuko zaago.
12 Era onoogiryanga nga migaati gya sayiri, era onoogyokeranga mu mazzi agava mu bantu, bo nga balaba.
13 Awo Mukama n'ayogera nti Era bwe batyo n'abaana ba Isiraeri banaalyanga emmere yaabwe nga si nnongoofu mu mawanga gye ndibagobera.
14 Awo ne njogera nti Woowe, Mukama Katonda! Laba, emmeeme yange teyonoonebwanga: kubanga okuva ku buto bwange na buli kati siryanga ku ekyo ekifa kyokka newakubadde ekitaaguddwa ensolo; so n'ennyama ey'omuzizo teyingiranga mu kamwa kange.
15 Awo n'alyoka aŋŋamba nti Laba, nkuwadde obusa bw'ente mu kifo ky'amazi ag'abantu, era onoolongooserezanga okwo omugaati gwo.
16 Era nate n'aŋŋamba nti Omwana w'omuntu, laba, ndimenya omuggo ogw'omugaati mu Yerusaalemi: kale banaalyanga omugaati nga bagupima era nga beeraliikirira; era banaanywanga amazzi nga bagagera era nga basamaalirira:
17 babulwe omugaati n'amazzi, era basamaaliriragane, ne bayongoberera mu butali butuukirivu bwabwe.


text:
Nekkemiya Nehemiah
Chapter 7
1 Awo olwatuuka bbugwe bwe yaggwa okuzimba, era nga mmaze okusimba enzigi, n'abaggazi n'abayimbi n'Abaleevi nga balondeddwa,
2 awo muganda wange Kanani ne Kananiya omukulu w'ekigo ne mbakwasa Yerusaalemi: kubanga yali musajja mwesigwa, era yatyanga Katonda okusinga bangi.
3 Ne mbagamba nti Enzigi za Yerusaalemi teziggalwangawa ng'omusana tegunnakangaalukuka; era bwe bayimirira nga bakuuma baggalengawo enzigi, era muzinywezenga n'ebisiba: era mussengawo abakuumi ku abo abali mu Yerusaalemi, buli muntu mu luwalo lwe, era buli muntu ng'ayolekera ennyumba ye.
4 Era ekibuga kyali kigazi era kinene: naye abantu abaali omwo baali batono, n'ennyumba nga tezizimbiddwa.
5 Katonda wange n'akiteeka mu mutima gwange okukuŋŋaanya abakungu n'abakulu n'abantu babalibwe ng'okuzaalibwa kwabwe bwe kwali. Ne ndaba ekitabo eky'okuzaalibwa kw'abo abaasooka okwambuka, ne ndaba, nga kiwandiikiddwamu nti
6 Bano be baana b'essaza abaayambuka okuva mu bunyage bw'abo abaatwaiibwa, Nebukadduneeza kabaka w'e Babulooni be yatwala, era abaddayo e Yerusaalemi ne Yuda, buli muntu mu kibuga ky'ewaabwe;
7 abajja ne Zerubbaberi, Yesuwa, Nekkemiya, Azaliya, Laamiya, Nakamani, Moluddekaayi, Birusani, Misuperesi, Biguvayi, Nekumu, Baana. Omuwendo gw'abasajja ab'oku bantu ba Isiraeri:
8 abaana ba Palosi, enkumi bbiri mu kikumi mu nsanvu mu babiri.
9 Abaana ba Sefatiya, ebikumi bisatu mu nsanvu mu babiri.
10 Abaana ba Ala, lukaaga mu ataano mu babiri.
11 Abaana ba Pakasumowaabu, ow'oku baana ba Yesuwa ne Yowaabu, enkumi bbiri mu lunaana mu kkumi mu munaana
12 Abaana ba Eramu, lukumi mu ebikumi bibiri mu ataano mu bana.
13 Abaana ba Zattu, lunaana mu ana mu bataano.
14 Abaana ba Zakkayi, lusanvu mu nkaaga.
15 Abaana ba Binnuyi, lukaaga mu ana mu munaana.
16 Abaana ba Bebayi, lukaaga mu abiri mu munaana.
17 Abaana ba Azugaadi, enkumi bbiri mu ebikumi bisatu mu abiri mu babiri.
18 Abaana ba Adotukamu, lukaaga mu nkaaga mu musanvu.
19 Abaana ba Biguvaayi, enkumi bbiri mu nkaaga mu musanvu.
20 Abaana ba Adini, lukaaga mu ataano mu bataano.
21 Abaana ba Ateri, owa Keezeekiya, kyenda mu munaana.
22 Abaana ba Kasumu, ebikumi bisatu mu abiri mu munaana.
23 Abaana ba Bezayi, ebikumi bisatu mu abiri mu bana.
24 Abaana ba Kalifu, kikumi mu kkumi mu babiri.
25 Abaana ba Gibyoni, kyenda mu bataano.
26 Abasajja ab'e Besirekemu ne Netofa, kikumi mu kinaana mu munaana.
27 Abasajja ab'e Anasosi; kikumi mu abiri mu munaana.
28 Abasajja ab'e Besuwazumavesi, amakumi ana mu babiri.
29 Abasajja ab'e Kiriyasuyalimu, Kefira, ne Beerosi, lusanvu mu ana mu basatu.
30 Abasajja ab'e Laama ne Geba, lukaaga mu abiri mu omu.
31 Abasajja ab'e Mikumasi, kikumi mu abiri mu babiri.
32 Abasajja ab'e Beseri ne Ayi, kikumi mu abiri mu basatu.
33 Abasajja ab'e Nebo eky'okubiri, amakumi ataano mu babiri.
34 Abaana ba Eramu ow'okubiri, lukumi mu ebikumi bibiri mu ataano mu bana.
35 Abaana ba Kalimu, ebikumi bisatu mu abiri.
36 Abaana ba Yeriko, ebikumi bisatu mu ana mu bataano.
37 Abaana ba Loodi, Kadidi, ne Ono, lusanvu mu abiri mu omu.
38 Abaana ba Senaa, enkumi ssatu mu lwenda mu asatu.
39 Bakabona: abaana ba Yedaya, ow'oku nnyumba ya Yesuwa; lwenda mu nsanvu mu basatu.
40 Abaana ba Immeri, lukumi mu ataano mu babiri.
41 Abaana ba Pasukuli, lukumi mu ebikumi bibiri mu ana mu musanvu.
42 Abaana ba Kalimu, lukumi mu kkumi mu musanvu.
43 Abaleevi: abaana ba Yesuva ow'e Kadumyeri, ow'oku baana ba Kodeva, nsanvu mu bana.
44 Abayimbi: abaana ba Asafu, kakumi mu ana mu munaana
45 Abaggazi: abaana ba Sallumu, abaana ba Ateri, abaana ba Talumoni, abaana ba Akkubu, abaana ba Katita, abaana ba Sobayi, kikumi mu asatu mu munaana.
46 Abanesinimu: abaana ba Zika, abaana ba Kasufa, abaana ba Tabbawoosi;
47 abaana ba Keriso, abaana ba Siya, abaana ba Padoni;
48 abaana ba Lebana, abaana ba Kagaba, abaana ba Salumayi;
49 abaana ba Kanani, abaana ba Gidderu, abaana ba Gakali;
50 abaana ba Leyaya, abaana ba Lezini, abaana ba Nekoda;
51 abaana ba Gazzamu, abaana ba Uzza, abaana ba Paseya;
52 abaana ba Besayi abaana ba Meyunimu, abaana ba Nefusesimu;
53 abaana ba Bakubuki, abaana ba Kakufa, abaana ba Kalukuli;
54 abaana ba Bazulisi, abaana ba Mekida, abaana ba Kalusa;
55 abaana ba Balukosi, abaana ba Sisera, abaana ba Tema;
56 abaana ba Neziya, abaana ba Katifa.
57 Abaana b'abaddu ba Sulemaani; abaana ba Sotayi, abaana ba Soferesi, abaana ba Perida;
58 abaana ba Yaala, abaana ba Dalukoni, abaana ba Gidderi;
59 abaana ba Sefatiya, abaana ba Kattiri, abaana ba Pokeresukazzebayimu, abaana ba Amoni.
60 Abanesinimu bonna n'abaana b'abaddu ba Sulemaani baali ebikumi bisatu mu kyenda mu babiri.
61 Era bano be baayambuka okuva e Terumeera, e Terukalusa, e Kerubu, e Yaddoni, ne Immeri: naye ne batayinza kulaga nnyumba za bakitaabwe newakubadde okuzaalibwa kwabwe oba nga ba Isiraeri:
62 abaana ba Deraya, abaana ba Tobiya, abaana ba Nekoda, lukaaga mu ana mu babiri.
63 Ne ku bakabona: abaana ba Kobaya, abaana ba Kakkozi, abaana ba Baluzirayi, eyawasa omukazi ow'oku bawala ba Baluzirayi Omugireyaadi, n’atuumibwa erinnya lyabwe.
64 Abo ne banoonya okuwandiikibwa kwabwe mu abo abaabalibwa ng'okuzaalibwa kwabwe bwe kwali, naye ne kutalabika: kyebaava babawoola ne babagoba mu bwakabona.
65 Tirusaasa n'abagamba baleme okulya ku bintu ebitukuvu ennyo okutuusa kabona lw'aliyimirira alina Ulimu ne Sumimu.
66 Ekibiina kyonna wamu yali obukumi buna mu enkumi bbiri mu bikumi bisatu mu nkaaga,
67 obutassaako baddu baabwe n'abazaana baabwe, omuwendo gwabwe asanvu mu ebikumi bisatu mu asatu mu musanvu: era baalina abasajja abayimbi n'abakazi abayimbi ebikumi bibiri mu ana mu bataano.
68 Embalaasi zaabwe zaali lusanvu mu asatu mu mukaaga; ennyumbu zaabwe ebikumi bibiri mu ana mu ttaano;
69 eŋŋamira zaabwe ebikumi bina mu asatu mu ttaano; endogoyi zaabwe kakaaga mu lusanvu mu abiri.
70 Era abamu ku mitwe gy'ennyumba za bakitaabwe ne bawaayo eri omulimu. Tirusaasa n'awaayo mu ggwanika daliki eza zaabu lukumi, ebibya amakumi ataano, ebyambalo bya bakabona ebikumi bitaano mu asatu.
71 Era abamu ku mitwe gy'ennyumba za bakitaabwe ne bawaayo mu ggwanika ery'omulimu daliki eza zaabu obukumi bubiri, ne laateri eza ffeeza enkumi bbiri mu bikumi bibiri.
72 N'ebyo abantu abalala bye baawa byali daliki ezaabu obukumi bubiri ne laateri eza ffeeza enkumi bbiri, n'ebyambalo bya bakabona nkaaga mu musanvu.
73 Awo bakabona n'Abaleevi n'abaggazi n'abayimbi n'abamu ku bantu n'Abanesinimu ne Isiraeri yenna ne babeeranga mu Bibuga byabwe. Awo omwezi gw'omusanvu bwe gwatuuka, abaana ba Isiraeri nga bali mu bibuga byabwe.


text:
Nekkemiya Nehemiah
Chapter 10
1 Era abo abassaako akabonero be bano, Nekkemiya Tirusaasa, mutabani wa Kakaliya, ne Zeddekiya;
2 Seraya, ne Azaliya ne Yeremiya;
3 ne Pasukuli ne Amaliya ne Malukiya;
4 ne Kattusi ne Sebaniya ne Malluki;
5 ne Kalimu ne Meremoosi ne Obadiya;
6 ne Danyeri ne Ginnesoni ne Baluki;
7 ne Messulamu ne Abiya ne Miyamini;
8 ne Maaziya ne Birugayi ne Semaaya: abo be baali bakabona.
9 N'Abaleevi amannya gaabwe, Yesuwa mutabani wa Azaniya ne Binnuyi ow'oku baana ba Kenadadi ne Kadumyeri;
10 ne baganda baabwe, Sebaniya ne Kodiya ne Kerita ne Peraya ne Kanani;
11 ne Mikka ne Lekobu ne Kasabiya;,
12 ne Zakkuli ne Serebiya ne Sebaniya;
13 ne Kodiya ne Baani ne Beninu.
14 Abakulu b'abantu: Palosi ne Pakasumowaabu ne Eramu ne Zattu ne Baani;
15 ne Bunni ne Azugaadi ne Babayi;
16 ne Adoniya ne Biguvayi ne Adini;
17 ne Atera ne Keezeekiya ne Azzuli;
18 ne Kodiya ne Kasumu ne Bezayi;
19 ne Kalifu ne Anasosi ne Nobayi;
20 ne Magupiyasi ne Mesullamu ne Keziri;
21 ne Mesezaberi ne Zadoki ne Yadduwa;
22 ne Peratiya ne Kanani ne Anaya;
23 ne Koseya ne Kananiya ne Kassubu;
24 ne Kallokesi ne Piruka ne Sobeki;
25 ne Lekumu ne Kasabuna ne Maaseya;
26 ne Akiya ne Kanani ne Anani;
27 ne Malluki ne Kallimu ne Baana.
28 N'abantu abalala bonna, bakabona n'Abaleevi n'abaggazi n'abayimbi n'Abanesinimu n'abo bonna abeeyawula mu mawanga ag'omu nsi eri amateeka ga Katonda, bakazi baabwe, batabani baabwe, ne bawala baabwe, buli muntu eyalina okumanya n'okutegeera;
29 ne beegatta ne baganda baabwe, abakungu baabwe, ne beegwanyiza ekikolimo n'ekirayiro okutambuliranga mu mateeka ga Katonda agaaweerwa mu Musa omuddu wa Katonda, n'okukwatanga n'okukolanga ebiragiro byonna ebya Mukama, Mukama waffe, n'emisango gye n'amateeka ge;
30 era tulemenga okuwa bawala baffe amawanga ag'omu nsi, newakubadde okutwaliranga batabani baffe bawala baabwe;
31 era amawanga ag'omu nsi bwe banaaleetanga ebintu oba ebyokulya byonna okutundira ku lunaku olwa ssabbiiti, obutagulaaniranga nabo ku ssabbiiti newakubadde ku lunaku olutukuvu: era nga tunaalekanga omwaka ogw'omusanvu, n'okubanjanga ebbanja lyonna.
32 Era ne tweteekerawo amateeka okwesaliranga buli mwaka ekitundu eky'okusatu ekya sekeri olw'okuweerezanga okw'omu nnyumba ya Katonda waffe;
33 olw'emigaati egy'okulaga n'olw'ekiweebwayo eky'obutta ekitaggwaawo n'olw'ekiweebwayo ekyokebwa ekitaggwaawo, eby'oku ssabbiiti n'eby'oku myezi egyakaboneka, n'olw'embaga egyateekebwawo, n'olw'ebintu ebitukuvu n'olw'ebiweebwayo olw'ekibi okutangirira Isiraeri, n'olw'emirimu gyonna egy'omu nnyumba ya Katonda waffe.
34 Ne tukuba obululu, bakabona n'Abaleevi n'abantu, olw'ekiweebwayo eky'enku, okuzireetanga mu nnyumba ya Katonda waffe ng'ennyumba za bakitaffe bwe zaali mu biseera ebyalagirwa buli mwaka, okwokeranga ku kyoto kya Mukama Katonda waffe nga bwe kyawandiikibwa mu mateeka:
35 n'okuleetanga ebibala ebibereberye eby'ettaka lyaffe, n'ebibereberye eby'ebibala byonna eby'oku miti egy'engeri zonna buli mwaka mu nnyumba ya Mukama:
36 era n'ababereberye ku batabani baffe ne ku bisibo byaffe nga bwe kyawandiikibwa mu mateeka, n'ebibereberye ku nte zaffe ne ku ndiga zaffe okuleetanga mu nnyumba ya Katonda waffe eri bakabona abaaweererezanga mu nnyumba ya Katonda waffe:
37 era nga tunaaleetanga ebibereberye eby'omugoyo gwaffe n'ebiweebwayo byaffe ebisitulibwa, n'ebibala eby'oku miti egy'engeri zonna, omwenge n'amafuta, eri bakabona mu bisenge eby'omu nnyumba ya Katonda waffe; n'ebitundu eby'ekkumi eby'ettaka lyaffe eri Abaleevi; kubanga abo, Abaleevi, be baaweebwa ebitundu eby'ekkumi mu bibuga byonna gye tulimira.
38 Era kabona mutabani wa Alooni anaabanga wamu n'Abaleevi, Abaleevi bwe banaaweebwanga ebitundu eby'ekkumi: era Abaleevi banaaleetanga ekitundu eky'ekkumi eky'oku bitundu eby'ekkumi mu nnyumba ya Katonda waffe, mu bisenge mu nnyumba ey'okuterekamu eby'obugagga.
39 Kubanga abaana ba Isiraeri n'abaana ba Leevi banaaleetanga ekiweebwayo ekisitulibwa eky'eŋŋaano n'eky'omwenge n'eky'amafuta mu bisenge omuli ebintu eby'omu kifo ekitukuvu, ne bakabona abaweereza n'abaggazi n'abayimbi: so tetuulekenga nnyumba ya Katonda waffe.


text:
Ezekyeri Ezekiel
Chapter 13
1 Awo ekigambo kya Mukama ne kinjijira nga kyogera nti
2 Omwana w'omuntu, lagulira ki bannabbi ba Isiraeri abalagula obagambe abo abalagula ebiva mu mutima gwabwe bo, nti Muwulire ekigambo kya Mukama;
3 bw'ati bw'ayogera Mukama Katonda nti Zibasanze bannabbi abasirusiru abagoberera omwoyo gwabwe bo, so nga tebaliiko kye balabye!
4 Ai Isiaeri, bannabbi bo baabanga ng'ebibe mu bifo ebyalekebwawo.
5 Temwambukanga mu bituli ebyawagulwa, so temuddaabiririzanga nnyumba ya Isiraeri olukomera, muyimirire mu lutalo ku lunaku lwa Mukama.
6 Balabye ebitaliimu n’obulaguzi obw'obulimba abo aboogera nti Mukama ayogera; so nga Mukama tabatumye: era basuubizizza abantu ng'ekigambo kigenda kunywezebwa.
7 Temulabye kwolesebwa okutaliimu, era temwogedde bulaguzi bwa bulimba, kubanga mwogera nti Mukama ayogera: era naye soogeranga?
8 Mukama Katonda kyava ayogera nti Kubanga mwogedde ebitaliimu, era mulabye eby'obulimba, kale, laba, ndi mulabe wammwe, bw'ayogera Mukama Katonda.
9 Era omukono gwange guliba nulabe wa bannabbi abalaba ebitaliimu ne balagula eby'obulimba: tebaliba mu abo abateesa ab'omu bantu bange, so tebaliwandiikibwa nu kiwandiike eky'ennyumba ya Isiraeri, so tebaliyingira mu nsi ya Isiraeri; kale mulimanya nga nze Mukama Katonda.
10 Kubanga, weewaawo, kubanga basenzesenze abantu bange, nga boogera nti Mirembe; so nga tewali mirembe; era omuntu bw'azimba ekisenge, laba, bakisiigako ebbumba eritasekuddwa bulungi:
11 bagambe abo abakisiigako ebbumba eritasekuddwa bulungi nga kirigwa: walibaawo enkuba ekulukuta ennyo; nammwe, amayinja ag'omuzira amanene, muligwa; ne kibuyaga omungi alikimenya.
12 Laba, ekisenge bwe kiriba nga kigudde, temuligambibwa nti Okusiigako kwe mwakisiigako kuli ludda wa?
13 Kale bw'ati bw'ayogera Mukama Katonda nti Ndikimenyera ddala ne kibuyaga mungi nga ndiko ekiruyi; era walibaawo enkuba ekulukuta ennyo nga ndiko obusungu, n'amayinja ag'omuzira amanene okukimalawo.
14 Bwe ntyo bwe ndyabiza ddala ekisenge kye mwasiigako ebbumba eritasekuddwa bulungi, ne nkissa wansi, omusingi gwakyo n'okweruka ne gweruka: era kirigwa, nammwe mulimalibwawo wakati mu kyo: kale mulimanya nga nze Mukama:
15 Bwe ntyo bwe ndituukiriza ekiruyi kyange ku kisenge ne ku abo abaakisiigako ebbumba eritasekuddwa bulungi; era ndibagamba nti Ekisenge tekikyaliwo newakubadde abo abaakisiigako;
16 be bannabbi ba Isiraeri abalagula ebya Yerusaalemi era abakirabira okwolesebwa okw'emirembe, so nga tewali mirembe, bw'ayogera Mukama Katonda.
17 Naawe, omwana w'omuntu, kakasa amaaso go okwolekera abawala b'abantu bo, abalagula ebiva mu mutima gwabwe bo; era balagulireko
18 oyogere nti Bw'ati bw'ayogera Mukama Katonda nti Zibasanze abakazi abatungira ebigugu ku nkokola zonna, era abakolera ebiwero emitwe gy'abantu aba buli kigera okuyigga obulamu Muliyigga obulamu bw'abantu bange, ne muwonya mwekka obulamu bwammwe okufa?
19 Era mwanvumisa mu bantu bange olw'embatu eza sayiri n'olw'ebitole eby'emigaati okutta obulamu obutagwana kufa, n'okuwonya obulamu okufa obutagwana kuba bulamu, nga mulimba abantu bange abawulira eby'obulimba.
20 Mukama Katonda kyava ayogera bw'ati nti Laba, ndi mulabe wa bigugu byammwe bye muyizza obulamu eyo okububuusa, era ndibisika okubiggya ku mikono gyammwe; era nditta obulamu, obulamu obwo bwe muyigga okububuusa.
21 Era n'ebiwero byammwe ndibiyuza, ne mponya abantu bange mu mukono gwammwe, so nga tebakyabeera mu mukono gwammwe okuyiggibwa; kale mulimanya nga nze Mukama.
22 Kubanga muwuubazizza n'eby'obulimba omutima gw'omutuukirivu nze gwe siwuubaazanga; ne munyweza emikono gy'omubi, aleme okudda okuva mu kkubo lye ebbi n'awona nga mulamu:
23 kyemuliva mulema okulaba nate ebitaliimu newakubadde okulagula obulaguzi: nange ndiwonya abantu bange mu mukono gwammwe; kale mulimanya nga nze Mukama.


text:
Koseya Hosea
Chapter 14
1 Ai Isiraeri, komawo eri Mukama Katonda wo; kubanga ogudde olw'obutali butuukirivu bwo.
2 Mutwale ebigambo wamu nammwe, mukomewo eri Mukama: mumugambe nti Ggyawo obutali butuukirivu bwonna, okkirizeeko ebirungi: bwe tutyo tunaasasula ekiweebwayo eky'omu mimwa gyaffe, ng'ente ennume.
3 Asuli talituwonya; tetulyebagala embalaasi: so tetuligamba nate mulimu gwa mikono gyaffe nti Mmwe muli bakatonda baffe: kubanga eri ggwe atalina kitaawe gy'alabira okusaasirwa.
4 Ndiwonya okudda kwabwe ennyuma, ndibaagala ku bwange: kubanga obusungu bwange bukyuse okumuvaako.
5 Ndiba eri Isiraeri ng'omusulo: alimulisa ng'eddanga, era alisimba emizi gye nga Lebanooni.
6 Amatabi ge galiranda, n'obulungi bwe buliba ng'omuzeyituuni, n'akaloosa ke nga Lebanooni.
7 Ababeera wansi w'ekisiikirize kye balikomawo; balirama ng'eŋŋaano, ne bamulisa ng'omuzabbibu: akawoowo ke kaliba ng'omwenge ogwa Lebanooni.
8 Efulayimu alyogera nti Nkyafaayo ki eri ebifaananyi? Nze njitabye, era ndissaayo omwoyo eri ye: nninga omuberosi omugimu; ebibala byo birabika okuva gye ndi.
9 Ani alina amagezi n'ategeera bino? ani alina obukabakaba n'abimanya? kubanga amakubo ga Mukama ga nsonga, n'abatuukirivu banaagatambulirangamu; naye abasobya banaagwanga omwo.


text:
Zungulu: Bishop Niringiye
Sabbiti eno, Ababaka ba Parliament abaali banoonya emikono okuperereza speaker okuddamu okuyita olukungaana olwenjawulo beewera okuttukiza omulamwa gwabwe ogwali gwaagwa obutaka,era mu sabbiti yemu tulabye abaana bamasomero nga baddayo okukwaza emisomo gy’omwaka omupya.Kitalo nnyo okulaba nga Bishop alwanyisa obuli bwenguzi naye bambi bweyatekedwa mukadukulu olwokuteberezebwa okuba nekigenderelwa eky’okukyankalanya akasozi kabayivu e Makerere University nga mwemuli ne Muwanga kivumbi eyemulula ku Police nalusulamu munamawulire.


text:
Nekkemiya Nehemiah
Chapter 1
1 Ebigambo bya Nekkemiya mutabani wa Kakaliya. Awo olwatuuka mu mwezi Kisulevu mu mwaka ogw'amakumi abiri, bwe nnali nga ndi mu Susani olubiri,
2 Kanani omu ku baganda bange n'ajja, ye n'abasajja abamu abaava mu Yuda; ne mbabuuza ebigambo by'Abayudaaya abaawona, abaali basigadde mu busibe, n'ebigambo by'e Yerusaalemi.
3 Ne baŋŋamba nti Ekitundu ekifisseewo abasigadde mu busibe eyo mu ssaza balabye ennaku nnyingi n'okuvumibwa: era bbugwe wa Yerusaalemi amenyesemenyese, n'emiryango gyakyo gyokeddwa omuliro.
4 Awo olwatuuka bwe nnawulira ebigambo ebyo ne ntuula ne nkaaba amaziga, ne nnakuwalira ennaku ezimu; ne nsiiba ne nsaba mu maaso ga Katonda w'eggulu,
5 ne njogera nti Nkwegayiridde, ai Mukama Katonda w'eggulu, Katonda omukulu ow'entiisa, akwata endagaano n'okusaasira eri abo abamwagala ne bakwata ebiragiro bye:
6 okutu kwo kuwulire nno, n'amaaso go gazibuke, owulire okusaba kw'omuddu wo kwe nsaba mu maaso go mu biro bino emisana n'ekiro, olw'abaana ba Isiraeri abaddu bo, nga njatula ebibi eby'abaana ba Isiraeri bye twakwonoona: weewaawo, nze n'ennyumba ya kitange twayonoona.
7 Twakola eby'obukyamu ennyo gy'oli, so tetwakwata biragiro newakubadde amateeka newakubadde emisango bye walagira omuddu wo Musa.
8 Nkwegayiridde, jjukira ekigambo kye walagira omuddu wo Musa ng'oyogera nti Bwe munaasobyanga, naabasaasaanyizanga ddala mu mawanga:
9 naye bwe munaakomangawo gye ndi ne mukwatanga ebiragiro byange ne mubikolanga, newakubadde ng'abammwe abaagobebwa nga banaabanga ku nkomerero y'eggulu, naye naabakuŋŋaanyanga okubaggyayo, ne mbaleetanga mu kifo kye nneeroboza okutuuza omwo erinnya lyange.
10 Kale bano be baddu bo era be bantu bo be wanunula n'obuyinza bwo obungi n'omukono gwo ogw'amaanyi.
11 Ai Mukama, nkwegayiidde okutu kwo kuwulire nno okusaba kw’omuddu wo n’okw’abaddu bo abasanyukira okutya erinnya lyo: owe omuddu wo omukisa leero, omuwe okusaasirwa mu maaso g'omusajja ono. (Era nali ndi musenero wa kabaka.)


text:
Ezekyeri Ezekiel
Chapter 1
1 Awo olwatuuka mu mwaka ogw'amakumi asatu mu mwezi ogw'okuna ku lunaku olw'omwezi olw'okutaano, bwe nnali ndi mu basibe ku mabbali g'omugga Kebali, eggulu ne libikkulibwa, ne ndaba okwolesebwa kwa Katonda.
2 Ku lunaku olw'okutaano olw'omwezi, gwe gwali omwaka ogw'okutaano ogw'okusibibwa kwa kabaka Yekoyakini,
3 ekigambo kya Mukama ne kijjirira ddala Ezeekyeri kabona mutabani wa Buuzi mu nsi ey'Abakaludaaya ku mabbali g'omugga Kebali; omukono gwa Mukama ne gubeera ku ye eyo.
4 Awo ne ntunula, era, laba, embuyaga ezikunta olw'amaanyi ne zifuluma obukiika obwa kkono, ekire ekinene n'omuliro ogw'ezingazinga n'okumasamasa okukyetoolodde, era mu gwo wakati ne muva ng'ebbala erya zaabu etabuddwamu effeeza, eriva mu muliro wakati.
5 Era mu gwo wakati ne muva ekifaananyi eky'ebiramu bina. N'embala yaabyo yali bw'eti; byalina ekifaananyi eky'omuntu.
6 Era buli kimu kyalina obwenyi buna, era buli kimu ku byo kyalina ebiwaawaatiro bina.
7 N'ebigere byabyo byali bigere bigolokofu; ne munda w'ebigere byabyo nga mufaanana munda w'ekigere ky'ennyana: era nga bitangalijja ng'ebbala ery'ekikomo ekizigule.
8 Era byalina emikono gy'omuntu wansi w'ebiwaawaatiro byabyo ku mbiriizi zaabyo ennya: era ebyo ebina byalina obwenyi bwabyo n'ebiwaawaatiro byabyo bwe biti;
9 ebiwaawaatiro byabyo byagattibwa buli kiwaawaatiro ne kinnaakyo; tebyakyuka bwe byatambula; byagenda buli kimu nga byesimbye.
10 Ekifaananyi ky'obwenyi bwabyo, byalina obwenyi bw'omuntu; era ebyo ebina byalina obwenyi bw'empologoma ku lubiriizi olwa ddyo; era ebyo ebina byalina obwenyi bw'ente ku lubiriizi olwa kkono; ebyo byonna byalina n'obwenyi bw'empungu.
11 N'obwenyi bwabyo n'ebiwaawaatiro byabyo byali nga byawuse waggulu; ebiwaawaatiro bibiri ebya buli kimu byagattibwa wamu, n'ebibiri byasaanikira emibiri gyabyo.
12 Era buli kimu byagenda nga byesimbye: omwoyo gye gwabanga gugenda, gye byagenda; tebyakyuka bwe byagenda.
13 Ekifaananyi ky'ebiramu ebyo, embala yaabyo yali ng'ebisiriiza eby'omuliro ebyaka, ng'embala ey'emimuli; yayambukanga n'ekkira wakati mu biramu ebyo: era omuliro nga gumasamasa ne mu muliro ne muva enjota.
14 Ebiramu ne biddukana mbiro ne bikomawo ng'ekifaananyi eky'okumyansa kw'eggulu.
15 Awo bwe nnali nga ntunuulira ebiramu ebyo, laba, nnamuziga ku ttaka ku mabbali g'ebiramu, buli bwenyi ku bwenyi bwabyo obuna nnamuziga omu.
16 Embala eya bannamuziga n'omulimu gwabwe baafaanana ebbala erya berulo: era abo abana baalina ekifaananyi kimu: n'embala yaabwe n'omulimu gwabwe byali nga nnamuziga ali wakati wa nnamuziga.
17 Bwe baatambulanga baatambuliranga ku mbiriizi zaabwe ennya: tebaakyuka bwe baatambula.
18 Obwekulungirivu bwabwe bwali buwanvu, bwa ntiisa; era abo abana baalina obwekulungirivu bwabwe nga bujjudde amaaso enjuyi zonna.
19 Era ebiramu bwe byatambulanga, bannamuziga baatambuliranga ku mabbali gaabyo: era ebiramu bwe byasitulibwanga okuva ku ttaka, bannamuziga baasitulibwanga.
20 Omwoyo buli gye gwabanga gugenda, gye baagendanga; eyo omwoyo gye gwabanga gugenda: ne bannamuziga baasitulibwanga ku mabbali gaabyo; kubanga omwoyo ogw'ekiramu gwali mu bannamuziga.
21 Ebyo bwe byatambulanga, ne bano baatambulanga; era ebyo bwe byayimiriranga, ne bano baayimiriranga; era ebyo bwe byasitulibwanga okuva ku ttaka, bannamuziga baasitulibwanga ku mabbali gaabyo: kubanga omwoyo ogw'ekiramu gwali mu bannamuziga.
22 Era waggulu w'omutwe ogw'ekiramu waaliwo ekifaananyi eky'ebbanga, ng'ebbala erya kulusitalo ow'entiisa, nga kitimbibwa ku mitwe gyabyo waggulu.
23 Era wansi w'ebbanga ebiwaawaatiro byabyo byali bigolokofu, ekimu kyalina bibiri ebyasaanikira eruuyi, na buli kimu kyalina bibiri ebyasaanikira eruuyi ku mibiri gyabyo.
24 Era bwe byatambulanga, ne mpulira okuwuuma kw'ebiwaawaatiro byabyo ng'okuwuuma kw'amazzi amangi, ng'eddoboozi ly'Omuyinza w'ebintu byonna, okuwuuma okw'oluyoogaano ng'okuwuuma kw'eggye: bwe byayimiriranga, ne bissa ebiwaawaatiro byabyo.
25 Era waaliwo eddoboozi waggulu w'ebbanga eryali waggulu w'emitwe gyabyo: bwe byayimiriranga, ne bissa ebiwaawaatiro byabyo.
26 Era waggulu w'ebbanga eryali waggulu w'emitwe gyabyo kwaliko ekifaananyi eky'entebe, ng'embala ey'ejjinja eya safiro: ne ku kifaananyi eky'entebe kwaliko ekifaananyi ng'embala ey'omuntu ku yo waggulu.
27 Ne ndaba ng'ebbala ery'ezaabu etabuddwamu effeeza, ng'embala ey'omuliro munda mu yo enjuyi zonna, okuva ku mbala y'ekiwato kye n'okwambuka; era okuva ku mbala y'ekiwato kye n'okukka, nalaba ng'embala ey'omuliro, era waaliwo okumasamasa okumwetoolodde.
28 Ng'embala eya musoke aba ku kire ku lunaku olw'enkuba, bw'etyo bwe yali embala ey'okumasamasa enjuyi zonna. Eno ye yali embala ey'ekifaananyi eky'ekitiibwa kya Mukama. Awo bwe nnakiraba, ne nvuunama amaaso gange, ne mpulira eddoboozi ly'oyo eyayogera.


text:
OMWANA ebintu byonna abyonoonye, nswadde eri cayimaani ne nswaluka. Mbadde mmaze okumutegeeza nti wagenda mu lumbe ate n’omwana w’ajjidde n’abotola nti oli kumpi nti era wagenze kukubagiza. Takomye kw’ekyo, naye ategeezezza nga bw’agenze okukunona nti eka waliyo abagenyi.” Bwatyo muka landiroodi bw’ategeezezza nnyinimu ng’akomyewo.
Twaleka landiroodi yeepenye omukyala amubanja n’akakodyo k’okulimba nti yali atambuddeko ng’agenze mu nnyimbe ate omwana w’awaka n’ategulula omutego.
LANDIROODI: Kati omukyala agambye atya ng’agenda?
OMUKYALA: Omukazi abadde mukambwe nnyo n’atuuka n’okunjatulira nga bwe mmulimbye. Naye mwami nkubuulire, omukazi tumuwe ssente ze tuwone ekibambulira kubanga nze engeri gye mmulabye ng’aswakidde, asobola okukola omuntu ekibi.
LANDIROODI: Singa nfuna ampa 100,000/- mu kabuzi kange, nandikamuwadde.
OMUKYALA: Eyo embuzi ogimanyi ebigikwatako gy’ogamba nti otunde?
LANDIROODI: Ate biki, ggwe ogambye nti omukyala abanja wa kabi nnyo, ate kati ggwe omu nti embuzi tegenda olwo kiki ekiba kikolebwa?
OMUKYALA: Mpozzi singa ofuna omuntu akuwola ezo n’omusingira eggaali kyandisingako okusinga lw’otunda embuzi eyo.
Baba bakyasala entotto, n’akabuzi we kaakubira omwasi ekyaleetera landiroodi okutya ennyo eby’okutunda n’abivaako.
Oluvannyuma lw’ennaku ssatu, omukyala omupangisa yakomawo n’abaserikale babiri. Misita ng’abalengedde yayagala okwemulula kyokka n’alemesebwa nga baamulabye dda.
“Ssebo, ffe ayagala ggwe ku nsonga ya mukyala ono. Ffe ayagala ggwe annyonnyole yonna akwata ku ssente ya mukyala ono. Bwe batyo landiroodi bwe bamutandise.
LANDIROODI: Ssente nzimanyi naye mbadde sinnazikwataganya bulungi kuzimuwa.
OMUPANGISA: Tuzze wano emirundi mingi ng’omwami oyo yeebulankanya era ogwasembyeyo okujja wano yatudduka n’aleka ng’alagidde mukazi we atugambe nti yali agenze kwabya lumbe.
OMUSERIKALE: Ggwe awulidde mukyala agamba, ssaawa ono ayagala ssente ze ne alisiiti alina kati ggwe agamba ki?
LANDIROODI: Nsaba ampeeyo ennaku bbiri nja kuba nga ssente nzifunye.
OMUPANGISA: Ekyo nze sikikkiriza kubanga ennaku oluliggwaako ng’obulawo, bassebo ekyo oba ky’agamba ateekewo omusingo ogugya mu ssente zange 70,000/- era ekintu ekyo ky’aba asinzeewo kibeere ewa cayimaani kasita ennaku ziggwaako nga taleese ssente nga kigenda.
LANDIROODI: Eggaali yange weeri egyamu emitwalo 10 tuyite cayimaani tukole endagaano.
Omuserikale bw’awulira ebyo n’akenga nti bandiviiramu awo ky’ava asaba entambula ey’olunaku olwo okuva ew’omukyala, ko omukyala. Guno musango gwe ndeese gye muli, mpozzi omwami oyo y’aba abawa ez’entambula oba si kyo ssente azimpe kati mbaweeko tulansipooti.
Landiroodi yalina omutwalo mu mpale n’agukwanga omuserikale.
Omuserikale: N’ono ssente, naye abadde abulako.
Cayimaani yayitibwa ne bamuyitira mu bibaddewo naye n’akkiriza okukuuma eggaali obutasukka nnaku bbiri, singa ziyitawo nga ssente tezisasuddwa ng’etundibwa.
Oluvannyuma muka landiroodi yawulikika ng’agamba: Ha ebya wano mbimanyi, embuzi oli gye yampa okumulundira ate awulira atya nti yatundibwa, obwesige buba tebufudde?
Landiroodi bw’ateesiba bbiri eggaali yandirugenda. Linda ebijja.


text:
Bya HUSSEIN BUKENYA
OMUTEEBI wa URA FC, Robert Ssentongo atabuse ne bakama be ng'entabwe eva ku ssente doola 20,000 (eza Uganda obukadde 52), Gor Mahia eya Kenya z’emugula.
Ssentongo yakkaanyizza ne Gor Mahia okugyegattako kyokka ku ssente ze bamugula, URA egamba nti Ssentongo si waakufunako bwe baba baakumuwa ebbaluwa emuta.
Wano we wavudde kalumannyweera nga Ssentongo agamba nti abanja kuba ku bukadde 25 bwe baamugula, akyabanjaako obukadde 20 z’ayagala okwesasula ku za Gor Mahia.
Yassa omukono ku ndagaano ya mwaka gumu.
“Okuta Ssentongo agende gy’ayagala tetukirinaako buzibu lwa kuba ssente ze batuwa zikyali ntono. Tukyateseeganya ne Gor Mahia batwongere ku ssente,” Omuwandiisi wa URA FC, Henry Mayeko.


text:
Bya SOFIA NALULE
‘TAATA ddala oli luddwa wa? Kinnuma okukamala okuba nti simanyi w’oli ate nga sikuwuliza era obulamu mw’oti bunkaluubiridde,’
Bwatyo Willy Byabagambi omutuuze mu Kazo Central nga musuubuzi mututumufu mu katale ka Shawuliyako bw’alaajana olwa kitaawe, Aprinaali Kamushwa, 60 eyamubulako kati emyaka 7 tamanyi mayitire ge.
Agamba:Kitange yali muntumulamu ate mukwano gwange fa nfe era nga ndi mwanawe waakubiri. Yali abeera Kabaale mu ggombolola y’e Buhara mu muluka gw’e Ruune.
Yajjanga n’andabako ne mmutwala mu ddwaaliro okumujjanjaba obulwadde bwa sukaali obwali bumutawaanya era ne lwe yabula nali mmututte mu ddwaaliro eggololimu.
Lumu yankubira essimu n’antegeeza nga bw’ajja okundabako, nange ne mmulinda. Nasazaamu olugendo lwe nali ng’endako e China nsooke mmutwale mu ddwaaliro lya Middle East e Bugoloobi.
Omusawo yamukebera n’antegeeza nti sukaali yali talinnye naye namuwaayo ku ddagala ne mmuzza awaka, enkeera ne nsitula okugenda e China.
Mu kugenda kwange, yali musanyufu era yansiibula bulungi nga tali mu mbeera mbi ne mmugaana okudda mu kyalo nga sinnadda.
TAATA ABULA
Nagenda e China ku Ssande kyokka enkeera mukyala wange n’ankubira essimu nti taata abuze. Mukyala wange nkola naye era bwe mba siri mu bizinensi gwe ndekamu era mu kiseera taata we yabulira yali ku mulimu.
Bwe tugenda okukola, awaka tulekawo baana. E China namalayo ennaku bbiri zokka era ebyantwala saabimaliriza ng’omwoyo gwa taata gunnuma.
Bwe nakomawo nasookera Kazo ku Kitunda nga mmunoonya, n’ambula. Nazzaako ebyalo ebituliraanye nayo n’ambula.
Naddako e Kiggalane Kasubi, abatuuze ne bandagirira mu maka agamu ge baamulaba ayingiramu ne ntuukayo kyokka nayo saamusangayo.
Natwala ebirango ku Bukedde ne nkubisa ebifaananyi bye ku bipande ne mbitimba nga nsaba amulabyeko atutegeeze kyokka akyambuze.
NFUNA EBIROOTO
Lumu naloota nga ndi ku mulimu, taata n’ajja we ndi. Nali ndya mmere ne nsanyuka okumulaba kyokka n’antegeeza nti sigenda kuddamu kumulaba. Namubuuza gy’abadde ebbanga eddene lityo n’anziramu nti abadde Padyeri, olwamala n’abula.
Enkeera nagenda e Padyeri ku poliisi n’obumu ku bukiiko bw’ekyalo ne bantegeeza nti tebamulabangako.
Olulala naloota nga nnina gye ndaga ne mmusan¬ga mu tulakita n’abasajja abalima oluguudo ng’atudde abunye ettaka. Nagoba tulakita mmukwate kyokka n’ambulako.
Waliwo ne lwe naloota nga mmusanze mu nsiko yekka ali mu birowoozo, nali nkyamwetegereza ne nzira engulu.
SIRINA MIREMBE
Taata ambuzizza emirembe kubanga sikyasobola kubeerako awo bw’omu olw’okumulowooza buli kadde. Olaba bwe mbeera awaka nzannyiikiriza abaana bwe bakoowa nga ntambulamu ne mukyala wange. Bwe mbeera ku mukolo oli n’ayanjula kitaawe, ndabira awo ng’amaziga gannyunguka.
Olumu bwe mbulwa eky’okukola, nfuna gwe nkolerako omulimu. Kati nasigaza maama era ye bw’ankubira nti alina awamuluma mmuleeta awaka ne mmujjanjaba okutuusa lw’awona ne mmuzzaayo mu kyalo. Kati buli lwe ndowooza ku taata, nkubira ku maama ne mpeweeramu.
PROSSY KEMIGISHA (OMUZZUKULU):
Ono muwala wa Byabagambi era agamba: Jjajja we yabulira na¬lina emyaka 15. Jjajja yali tayagala kubeera mu kikomera ng’ayagala nnyo okufulumako wabweru wa ggeeti naddala nga bataata tebaliiwo.
Yafulumanga ne yezza yekka buli lwe yajjanga awaka kyokka lwe yabula yaleka twebase. Twasooka kunyumya naye otulo ne tututwala ye n’afuluma era we twazuukukira nga tetumulaba.
Twamunoonya n’atubula ne tugenda ku poliisi e Kawempe okuggulawo omusango.
PAULINA NAKYAGGWE E KASUBI: Zaali ssaawa 3.00 ez’ekiro nga tulya kyaggulo, kwe kuwulira ng’embwa zange ziboggola nnyo. Nagenda ku luggi ne mpulira eddoboozi ly’omusajja ng’ayogera yekka nti anoonya mutabaniwe Willy Byabagambi. Nasembera ne mmubuuza gy’abeera n’antegeeza nti amumanyi ku feesi.
Namuwooyawooya yeebake, ku makya ne yeggulira n’agenda. Namugoberera ndabe gy’alaga ne mmutwala ewa Ssentebe ne mmuleka eyo ne nzira ewange.
Wabula Ssentebe wa LC 1 e Kasubi, Chritopher Kiwanuka bwe yatuukiriddwa okumulaga ekifaananyi kya Aprinaali yagambye: Omusajja oyo bw’aba yaleetebwa wano, emyaka 7 emabega mingi simumanyi. Nze bwe nfuna ababuze mbatwala ku poliisi era sirina kye mmanyi ku nsonga eyo.
MUKYALA W’EYABULA AYOGEDDE:
Muka Kamushwa agamba nti;
Baze yansiibula n’agenda ewa mutabani waffe nga bwe yakol¬anga. Yeetwala yekka okutuuka e Kazo era bwe yatuuka yantegeeza. Waayita olunaku lumu, muwala wange n’ankubira essimu nti abuze!
Yalina obulwadde bwa sukaali naye nga si ye mungi amulinnya ku mutwe kubanga yavanga mu kyalo ne yeetuusa ku kibuga nga tafunye buzibu bwonna. Kizibu okuguma naye nneegumya lwampaka waakiri abaana balabe ku nze.
Bwe nfuna ebirowoozo bya baze ng’enda ku kkanisa. Ebifaananyi bye nabiggya mu ddiiro ne mbitereka wala kuba bindeetera okumulowooza. Bannange, obukadde obw’omu bumenya nga ne munno gye yabulira tomanyiiyo.


text:
Bya RUTH FAITH NAKANWAGI ne LAWRENCE KITATTA
BULIJJO babiwulira, amabaluwa ne gajja n’abakungu ne bajja ne babannyonnyola nga babiyita bya kusaaga, okutuusa ku makya g’Olwokutaano bwe baalabye tulakita eza buli kika omuli biweetiiye nga bimenya nga n’ebirala bwe birinnyirira n’okusenda buli kantu olwo amaziga agajjulujjulu ne gatandika okubayitamu.
Ono y’omu ku kaweefube KCCA gw’erimu mu kugoba omugotteko mu Kampala wakati bwe yasalawo okugenda ng’ezimba paaka za takisi ku njegoyego z’ekibuga Kampala.
Bino byabadde mu Banda II awabadde entebe ennungi ezibaggyibwa ne zitundirwa mu kifo kino kati we bagenda okuyisa ekkubo eriyingiza n’okufulumya takisi mu paaka.
Ronald Ndawula eyabadde mu maziga, yannyonnyodde nti abadde alina ekibanda ng’atunda bibajje kyokka yagenze okutuuka ku makya ng’ebimotoka byatandise dda okumenya era teyataasizza mmaali.
Ekibanda kibadde ku ttaka lya Moses Katumba abadde alinawo amayumba amalala gonna ge baamenye ne gasigala ku ttaka.
Ekifo we baamenye we wali kalina etunudde mu kkubo eriyingira e Nabisunsa.
Ronald Ndawula eyafiiriddwa emmaali mu kimu ku bizimbe
ebyasendeddwa.
Okumpi awo waliwo ne birukululana era abamu ku bakujjukujju baatandise okukwakkula ebyasimattuse n’okutwala sikulaapu.
Villey Agaba avunaanyizibwa ku kuteeterateekera ekibuga mu Munisipaali y’e Nakawa yategeezezza nti abantu bano bazze babalabula era nga batuula ne mu nkiiko okubategeeza ekigenda mu maaso kyokka abamu ku bagagga baajeema okwetaba mu nteeseganya zino.
Agaba yannyonnyodde nti ettaka lino lya KCCA era libadde ku pulaani ya Kampala eyasooka nga balina okuzimbawo ekkubo eriva e Banda ku lw’e Jinja okutuuka ku ly’e Kinnawattaka Mbuya kyokka abantu bazze beesenzaawo era baagenze okubatuukako nga tewali alina kyapa.
Muhammed Byabye abadde alinawo ekizimbe kya kalina ng’akitundiramu ebibajje.
Baamukubidde essimu nti ekizimbe kye bagenda kukimenya era yatuuse tulakita etandise n’azirika nga talina ky’ataasaawo.
BANNANNYINI BIZIMBE EBYAMENYEDDWA
Ebintu ebyamenyeddwa kuliko: ebizimbe okuli ekya Yunus Ssennoga, Moses Katumba, Good Man Eddy Mufumba ebibalirirwamu ssente eziwerako n’ebibanda by’ebibajje n’obuyumba obubadde mu mugotteko ng’abantu basulamu.
Agaba yayongedde okunnyonnyola nti mu kiseera kya wiiki emu bagenda kubeera nga batandise okuzimba paaka eno egenda okusimbamu mmotoka zonna eziva ku luguudo lw’e Jinja nga tezikyatuuka mu Kampala wakati era mugenda kusimbibwamu n’ebimotoka ebinene.
Eno y’enteekateeka ya KCCA okusengula takisi mu Kampala wakati eziva ku lw’e Masaka zigenda kukoma Nateete ate eziva ku lw’e Bombo zigenda kukoma Bwaise.
‘LOOYA YAWABYA ABATUUZE’
Kansala Fredrick Kagga akiikirira ekitundu kino ku munisipaali e Nakawa yaggumizza nti KCCA ezze erabula abantu naye waliwo Munnamateeka abadde ababuzaabuza ng’abagamba nti tewali agenda kubasengula bwe batyo ne balemwa okukwatagana ne KCCA.


text:
Chapter 10
1 Awo oluvannyuma lw'ebyo Mukama waffe n'alonda abalala nsanvu, n'abatuma kinnababirye mu maaso ge okugenda mu buli kibuga na buli kifo gy'agenda okujja ye.
2 N'abagamba nti Okukungula kwe kungi, naye abakunguzi be batono: kale musabe Mukama w'okukungula okutuma abakunguzi mu kukungula kwe.
3 Mugende: laba, mbatuma mmwe ng'abaana b'endiga wakati mu misege.
4 Temutwala nsawo, newakubadde olukoba, newakubadde engatto; so temulamusa muntu mu kkubo.
5 Na buli nnyumba gye muyingirangamu, musookenga okugamba nti Emirembe gibe mu nnyumba muno.
6 Oba nga mulimu omwana w'emirembe, emirembe gyammwe ginaabeeranga ku ye; naye oba nga si bwe kityo, ate ginaddanga gye muli.
7 Mubeerenga mu nnyumba omwo nga mulya nga munywa eby'ewaabwe, kubanga omukozi w'omulimu asaanira empeera ye. Temuvanga mu nnyumba emu okuyingira mu ndala.
8 Na buli kibuga kye mutuukangamu, ne babasembeza, mulyanga buli bye bassanga mu maaso gammwe;
9 muwonyenga abalwadde abalimu, mubagambenga nti Obwakabaka bwa Katonda bubasemberedde kumpi.
10 Naye buli kibuga kye mutuukangamu ne batabasembeza, mufulumanga mu nguudo zaakyo, mugambanga nti
11 N'enfuufu ey'omu kibuga kyammwe, etusaabaanye mu bigere, tugibakunkumulira mmwe; naye mutegeere kino ng'obwakabaka bwa Katonda busembedde.
12 Mbagamba mmwe nti Sodomu eriba n'okubonyaabonyezebwa okuligumiikirizika ku lunaku luli okukira ekibuga ekyo.
13 Zikusanze, Kolaziini! zikusanze, Besusayida kubanga, eby'amaanyi ebyakolerwa ewammwe singa byakolerwa e Ttuulo n'e Sidoni, singa beenenya dda nga batudde mu bibukutu n'evvu.
14 Naye Ttuulo ne Sidoni biriba n'okubonyaabonyezebwa okuligumiikirizika ku lunaku olw'omusango, okukira mmwe.
15 Naawe Kaperunawumu, oligulumizibwa okutuuka mu ggulu? olissibwa okutuuka e Magombe.
16 Abawulira mmwe, ng'awulira nze; era anyooma mmwe ng'anyooma nze; n'oyo anyooma nze ng'anyooma eyantuma.
17 Awo abo ensanvu ne bakomawo n'essanyu nga bagamba nti Mukama waffe, ne badayimooni batuwulira mu linnya lyo.
18 N'abagamba nti Nnalaba Setaani ng'avudde mu ggulu okugwa ng'okumyansa.
19 Laba, mbawadde obuyinza obw'okulinnyanga ku misota n'enjaba ez'obusagwa, n'amaanyi gonna ag'omulabe: so tewali kintu ekinaabakolanga obubi n'akatono
20 Naye ekyo temukisanyukira, kubanga badayimooni babawulira; naye musanyuke kubanga amannya gammwe gawandiikiddwa mu ggulu.
21 Awo mu ssaawa eyo n'asanyukira mu Mwoyo Omutukuvu n'agamba nti Nkwebaza, Kitange, Mukama w'eggulu n'ensi, kubanga bino wabikweka abagezi n'abakabakaba, n'obibikkulira abaana abato: weewaawo, Kitange; kubanga bwe kyasiimwa bwe kityo mu maaso go.
22 Byonna byampeebwa Kitange; tewali muntu amanyi Omwana bw'ali, wabula Kitaffe; newakubadde Kitaffe bw'ali, wabula Omwana, n'oyo Omwana gw'ayagala okumubikkulira.
23 N'akyukira abayigirizwa be n'abagamba kyama nti Galina omukisa amaaso agalaba bye mulaba:
24 kubanga mbagamba nti Bannabbi bangi ne bakabaka baayagalanga okulaba bye mulaba mmwe, ne batabiraba; n'okuwulira bye muwulira ne batabiwulira.
25 Kale, laba, omuyigiriza w'amateeka n'ayimirira ng'amukema ng'agamba nti Omuyigiriza, nkolenga ki okusikira obulamu obutaggwaawo?
26 N'amugamba nti Kyawandiikibwa kitya mu mateeka? Osoma otya?
27 N'addamu n'agamba nti Yagalanga Mukama Katonda wo n'omutima gwo gwonna, n'emmeeme yo yonna, n'amaanyi go gonna, n'amagezi go gonna; ne muliraanwa wo nga ggwe bwe weeyagala wekka.
28 N'amugamba nti Ozzeemu bulungi; kola bw'otyo, onoobanga n'obulamu.
29 Naye ye obutayagala kuwangulukuka, n'agamba Yesu nti Muliraanwa wange ye ani?
30 Yesu n'addamu n'agamba nti Waaliwo omuntu eyali ava e Yerusaalemi ng'aserengeta e Yeriko; n'agwa mu batemu, ne bamwambula, ne bamukuba emiggo, ne bagenda ne bamuleka ng'abulako katono okufa.
31 Awo kabona yali ng'aserengetera inu kkubo eryo nga tamanyiridde; kale bwe yamulaba, n'amwebalama n'ayitawo.
32 N'Omuleevi bw'atyo bwe yatuuka mu kifo ekyo, n'amulaba, n'amwebalama n'ayitawo.
33 Naye Omusamaliya bwe yali ng'atambula, n'ajja w'ali: awo bwe yamulaba n'amukwatirwa ekisa,
34 n'amusemberera, n'amusiba ebiwundu bye, ng'afukamu amafuta n'omwenge; n'amussa ku nsolo ye, n'amuleeta mu kisulo ky'abagenyi, n'amujjanjaba.
35 Awo bwe bwakya enkya n'atoola eddinaali bbiri, n'aziwa nnannyini nnyumba n'amugamba nti Mujjanjabe; n'ekintu kyonna ky'oliwaayo okusukkawo, bwe ndikomawo ndikusasula.
36 Kale olowooza otya, aluwa ku abo abasatu, eyali muliraanwa w'oyo eyagwa mu batemu?
37 N'agamba nti oli eyamukolera eby'ekisa. Yesu n'amugamba nti Naawe genda okole bw'otyo.
38 Awo bwe baali bagenda, n'ayingira mu kyalo: omukazi erinnya lye Maliza n'amusembeza mu nnyumba ye.
39 Naye yalina muganda we ayitibwa Malyamu, eyatuulanga awali ebigere bya Mukama waffe n'awuliranga ekigambo kye.
40 Naye Maliza yabanga n'emitawaana egy'okuweereza okungi; n'ajja w'ali, n'amugamba nti Mukama wange, tofaayo nga muganda wange andese okuweereza nzekka? kale mugambe annyambe.
41 Naye Mukama waffe n'addamu n'amugamba nti Maliza, Maliza, weeraliikirira, olina emitawaana egy'ebigambo bingi;
42 naye ekyetaagibwa kiri kimu: kubanga Malyamu alonzeewo omugabo ogwo omulungi ogutalimuggibwako.


text:
Danyeri Daniel
Chapter 10
1 Mu mwaka ogw'okusatu ogwa Kuulo kabaka w'e Buperusi ekigambo kyabikkulirwa Danyeri, eyatuumibwa erinnya Berutesazza; n'ekigambo kyali kya mazima, ze ntalo ennene: n'ategeera ekigambo, n'ategeera bye yayolesebwa.
2 Mu nnaku ezo nze Danyeri namala sabbiiti ssatu ennamba nga ndi mu lumbe.
3 Saalyanga ku mmere ennungi, so n'ennyama newakubadde omwenge tebyayingiranga mu kamwa kange, so saasaabanga mafuta, ne mmalira ddala ssabbiiti ssatu ennamba.
4 Ne ku lunaku olw'abiri mu nnya olw'omwezi ogw'olubereberye, bwe nnali ku mabbali g'omugga omunene, ye Kiddekeri,
5 ne nnyimusa amaaso gange, ne ntunula, era laba, omusajja ayambadde bafuta, nga yeesibye ekiwato kye ne zaabu ennungi eya Ufazi:
6 era n'omubiri gwe gwali nga berulo, n'obwenyi bwe ng'okumyansa bwe kufaanana, n'amaaso ge ng'ettabaaza z'omuliro, n'emikono gye n'ebigere bye byali ng'ekikomo ekizigule ebbala, n'eddoboozi ly'ebigambo bye ng'eddoboozi ery'ekibiina ekinene.
7 Nange Danyeri nalaba bye nnayolesebwa nze nzekka: kubanga abantu abaali nange tebaalaba bye nnayolesebwa: naye okukankana okunene ne kubagwako, ne badduka okwekweka.
8 Awo nze ne nsigala omu ne ndaba ebigambo ebyo ebikulu bye nnayolesebwa, so ne mutasigala mu nze maanyi gonna: kubanga obulungi bwange ne bufuuka obuvundu mu nze, ne ssiba na maanyi nate.
9 Era naye ne mpulira eddoboozi ery'ebigambo bye: era bwe nnawulira eddoboozi ery'ebigambo bye nali nneebase otulo tungi nga nvuunamye amaaso gange, amaaso gange nga gatunuulira ettaka.
10 Era laba, omukono ne gunkwatako, ne gunfukamiza ku maviivi gange n'ebibatu by'engalo zange.
11 N'aŋŋamba nti Ggwe Danyeri, ggwe omusajja omwagalwa ennyo, tegeera ebigambo bye nkugamba, weesimbe; kubanga eri ggwe gye ntumiddwa kaakano: era bwe yamala okuŋŋamba ekigambo ekyo, ne nnyimirira nga nkankana.
12 N'alyoka aŋŋamba nti Totya, Danyeri: kubanga okuva ku lunaku lwe wasookerako okuteekateeka omutima gwo okutegeera, n'okwewombeeka mu maaso ga Katonda wo, ebigambo byo byawulirwa: nange nzize olw'ebigambo byo.
13 Naye omulangira ow'obwakabaka obw'e Buperusi n'anziyiza ennaku abiri mu lumu: naye, laba, Mikayiri, omu ku balangira abakulu, n'ajja okunnyamba: ne mbeera eyo wamu ne bakabaka ab'e Buperusi.
14 Kaakano nzize okukutegeeza ebiriba ku bantu bo mu nnaku ez'enkomerero: kubanga bye wayolesebwa bya nnaku ezikyali e wala nate.
15 Era bwe yamala okuŋŋamba ebigambo ebyo, ne nkutama amaaso gange, ne nsirika.
16 Era, laba, eyafaanana ng'abaana b'abantu n'akoma hu mimwa gyange: ne ndyoka njasama akamwa kange, ne njogera, ne ŋŋamba oyo annyimiridde mu maaso gange nti Ai mukama wange, olw'ebyo bye nnayolesebwa ennaku zange ne zinziramu, ne siba na maanyi nate.
17 Kubanga omuddu wa mukama wange ono ayinza atya okwogera ne mukama wange ono? kubanga nze, amangu ago ne mutasigala mu nze maanyi gonna, so n'omukka gwonna ne gutabeera nate mu nze.
18 Eyali ng'ekifaananyi ky'omuntu n'alyoka ankomako nate, oyo n'ampa amaanyi.
19 N'ayogera nti Ggwe omusajja omwagalwa ennyo, totya: emirembe gibeere gy'oli, beera n'amaanyi, weewaawo, beera n'amaanyi. Awo bwe yayogera nange, ne mpeebwa amaanyi, ne njogera nti Mukama wange ayogere: kubanga ompadde amaanyi.
20 N'alyoka ayogera nti Omanyi kyenvudde njija gy'oli? ne kaakano naddayo okulwana n'omulangira ow'e Buperusi : era bwe ndivaayo, laba, omulangira ow'e Buyonaani alijja.
21 Naye naakubuulira ebyawandiikibwa mu byawandiikibwa eby'amazima : so siwali ali ku luuyi lwange okulwanyisa abo, wabula Mikaeri, omulangira wammwe.


text:
Bya JOHNBOSCO MULYOWA
ABANTU 13 abagambibwa okubeera abasezi, basimbiddwa mu maaso g’Omulamuzi w’eddaala erisooka mu kkooti e Kaliisizo mu disitulikiti y’e Rakai ne basomerwa omusango gw’obutemu n’omulala ogw’okutta mu butali bugenderevu.
Omulamuzi Suzan Awid yabasomedde emisango gino wakati mu kasiriikiriro okuva mu kkooti eyabadde ekubyeko abantu nga n’abamu balingiza mu madirisa kyokka abawawaabirwa n’abagaana okwewozaako kuba emisango gye bazza gyannaggomola nga giwulirwa Kkooti Enkulu yokka.
Yabasindise ku alimanda mu kkomera ekkulu e Masaka okutuusa nga May 22 lwe anaatwalibwa mu Kkooti Enkulu beewozaako.
Omuwaabi wa Gavumenti, Mariam Akite yasabye omulamuzi abawawaabirwa batwalibwe mu kkomera e Masaka bafunibwe akasenge akaabwe kuba abasibe mu kkomera e Kaliisizo baabadde babatidde nti nabo bandibalya.
Nnyina wa Gabudyeri eyafudde
Omulamuzi yakkiriza okusaba kwe era n’alagira abasibe batwalibwe mu kkomera e Masaka.
Akite era yategeezezza kkooti nga bwe wakyaliwo abantu abalala be banoonya babagatta ku bantu bano.
Abaavunaaniddwa ye; Asafu Tumuhimbise, Bosco Ssegirinya, Ronald Ssebuufu, Alyozius Kasujja, Alex Ssebbala, Maria Anna Nabukenya, Sezerio Mpoza, Ramuka Kaweesi, Semayiri Ssekyanzi, Mike Kabiito, Jovileti Niwagaba, Alex Semyalo awamu ne Imelda Nalubega.
Omusango ogwabasomeddwa gwa kwekobaana ne batta Peace Arinaitwe Kyomukama n’omwana we Kamuniini ow’emyezi omwenda mu kiro nga March 24 ku kyalo Kyakirugu muluka gw'e Kalungi e Kibaale-Kooki mu disitulikiti y’e Rakai.
Nnyazaalawe afudde kikutuko nga bavunaanye abaamulya ogw'obutemu
Amawulire g’okuvunaana abantu bano obutemu n’okusindikibwa mu kkomera gaasaasaanidde ekitundu kino nga n’abOoluganda lwa Kyomukama nabo gaabatuuseeko.
Ab’oku kyalo Kizinga ku nsalo ya Rakai ne Isingiro awali bazadde ba Gabudyeri Bandihihi ng’eno omugenzi Kyomukama gye yali ava okugwa mu batemu abaamutta n’omwana we olwawulidde amawulire ne bafa essanyu.
Nnyina Robina Twinomugisha yalabye ng’afunye obwenkanya kyokka kyewuunyisizza abaabaddewo bwe yatabuse omulundi ogumu n’afa mu kaseera katono ddala, mu ngeri eyeewuunyisa!
MULIRAANWA AYOGEDDE
Zuraika Lwakiri agamba: Omugenzi olwategedde ebibadde mu kkooti n’alabika ng’omusanyufu kyokka mu kaseera katono n'afa.
Abadde yadda mu muzigo gwe yapangisa oluvannyuma lw’okusinga ekibanja kye n’afuna ssente ze yawadde mutabani we Gabudyeeri okulondoola omusango, n’okufuna obujjanjabi.
Kitaawe wa Gabudyeri, Mzee Elikaadi Kyanzi yatwaliddwa ewaabwe mu Ankole ennaku ntono eziyise oluvannyuma lw’okufuna obulwadde ng’abamu bawanuuza nti bwe yagenda ku poliisi e Rakai okulaba abakwate omu yamupaca oluyi nga wano we yatandikira okusinda nga bagamba nti ekitambo ky’abasezi kye kyamukwata. Oba kituufu? Nze naawe.
Abaavunaaniddwa ogw'obutemu nga bali mu kkooti.
EYASIMATTUSE ALI MU DDWAALIRO
Ku Lwokusatu, Gabudyeri Bandihihi yalumbiddwa abantu abaamutugumbulidde mu loogi ya Steps Bar mu kabuga k’e Rakai kyokka n'akuba enduulu, n’abantu abaliraanyeewo ne bamuyambako olwo abatemu ne badduka.
Kyokka yafunye ebisago nga baamusibye enjala mu bulago nga baasoose ku mutwala mu ddwaaliro lya gavumenti e Rakai gye yaggyiddwa.
Omubaka wa Kooki mu Palamenti , Amos Mandera n’amutwala mu ddwaaliro eddala eritamanyiddwa ajjanjabibwa.


text:
OKIMANYI okumanyiira okungi nga bwe kuzaala obutatya? Kijja kuba kibi nnyo Abaganda bwe banaamanyiira ennyo Kabaka waabwe ne kibaleetera obutakyamutya.
Abaganda bakyayira ddala eky’okumanyiira Kabaka waabwe era kyebava bamuyita “ Nyanja temanyiirwa”.
Ate bamutya nnyo era mu kumutya kye bava bamuyita “Empologoma” nga amugeraageranyiza ku nsolo ey’ekitiibwa ennyo.
Naye ebyakoleddwa mu Lubiri lw’e Mmengo nga Kabaka alabise eri Obuganda ku mikolo egy’okukuza emyaka 20 bukya atikkirwa ngule, ebyakoleddwa mu maaso ge biswaaza nnyo.
Byabadde bibi nnyo naddala bwekiba nti byakoleddwa mu Lubiri ensibuko y’empisa n’ebyemizo egy’obuntubulamu.
Ate era byabadde bibi naddala okukolerwa mu maaso g’abagenyi ba Kabaka abaavudde e Buule n’e Bweya, omwabadde ne Pulezidenti Museveni.
Ng’oggyeeko eky’okuba nti Kabaka yennyini ye yakkirizza era n’asaba omugenyi we Pulezidenti Museveni ayogereko eri abantu be kyokka Museveni ne bamufuguma ng’ayogera, kyokka kyabadde kibi ddala.
Katikkiro Mayiga okusituka n’abakomako basirike ne beerema ne bagenda mu maaso n’okukola effujjo lyabwe, ekyo nakyo kyabadde kibi.
Ebyo okuba nga byakoleddwa mu Lubiri kiraga ebivudde mu Lubiri okulujaajaamya ennyo ne luva ne ku mpisa ez’olubiri.
Kirabika ng’enkuuka z’emmotoka ez’empaka ezivugirwa mu Lubiri olwo, era ezikombooza abantu aba buli ngeri era ab’empisa ennungi n’ab’envundu, okwo n’ossaako ne
ttabbulu ezirukubirwamu ekyo kireetedde bangi okulumanyiira era n’obutakyalussaamu kitiibwa.
Okumanya ng’olubiri luweebuddwa nnyo, ku mulundi guno waliwo n’abantu abaakwatiddwa nga banyaga ebya bandi, kyokka ne bakubwa bukubwa era omu oba babiri ne battibwa.
Nazzikuno ng’abamenyi b’amateeka bwe bakwatirwa mu Lubiri nga bakwasibwa abambowa (be baserikale) abo ne babawaayo okuwozesebwa n’okubonerezebwa.
Naye olw’okuba kati mu nsi mulimu okutwalira amateeka mu ngalo, okwo era kwe kuyingiziddwa mu Lubiri lwa Kabaka!
Wo ayi Mzee Zedde ng’alabye ennaku! Kale oba abantu badobonkanye badobonkane, naye
kunaaba kudobonkana nnaba ki omuntu okutakuteekamu wadde akatya Kabaka n’otuuka okukola ebikolobero mu maaso ge?
Nedda, nedda wateekwa okubaawo eky’amangu ekikolebwa. Katikkiro Mayiga kulemberamu, ne Jjajja Nakirembeka Waliggo kulembera Abataka, mubakane n’ogw’okuzza empisa entuufu mu bantu ba Kabaka.
Bwe kitaabe ekyo Obuganda bujja kuggwaawo. Sikulimba vva mu by’okuwalaaza empaka n’okwegumyagumya.


text:
Essomo 7
Obwakabaka bwa Katonda Kye Ki?
1. Obwakabaka bwa Katonda kye ki?
Obwakabaka bwa Katonda gavumenti ey’omu ggulu. Ejja kudda mu kifo kya gavumenti eziriwo leero era ejja kusobozesa Katonda by’ayagala okukolebwa mu ggulu ne ku nsi. Amawulire agakwata ku Bwakabaka bwa Katonda mawulire malungi. Mu kiseera ekitali kya wala, Obwakabaka bwa Katonda bujja kufuga bulungi abantu. Bujja kuleetera abantu bonna ku nsi okuba obumu.
Obwakabaka bulina okuba ne kabaka. Yakuwa yalonda Omwana we Yesu Kristo okuba Kabaka ow’Obwakabaka bwe.
2. Lwaki Yesu y’agwanidde okuba Kabaka?
Omwana wa Katonda y’agwanidde okuba Kabaka kubanga wa kisa, era anywerera ku kituufu. (Yokaana 1:14) Era asobola okuyamba abantu kubanga ajja kufuga ensi yonna ng’asinziira mu ggulu. Bwe yazuukizibwa, yagenda mu ggulu n’atuula ku mukono gwa Yakuwa ogwa ddyo. (Abebbulaniya 10:12, 13) Oluvannyuma Katonda yamuwa obuyinza okutandika okufuga.
3. Baani abanaafuga ne Yesu?
Abo abayitibwa ‘abatukuvu’ be bajja okufuga ne Yesu. (Danyeri 7:27) Abatukuvu abaasooka okulondebwa be batume ba Yesu abaali abeesigwa. N’okutuusa leero Yakuwa akyalonda abasajja n’abakazi abeesigwa okuba abamu ku batukuvu abo. Okufaananako Yesu, nabo bazuukizibwa n’emibiri egy’omwoyo.
Bantu bameka abagenda mu ggulu? Yesu yabayita “ekisibo ekitono.” (Lukka 12:32) Bajja kuba 144,000, era bajja kufuga ensi nga bali wamu ne Yesu.
4. Kiki ekyaliwo Yesu bwe yatandika okufuga?
Obwakabaka bwa Katonda bwatandika okufuga mu 1914. * Yesu kye yasooka okukola ng’atandise okufuga kwe kusuula Sitaani ne badayimooni be ku nsi. Kino kyasunguwaza nnyo Sitaani n’atandika okuleeta ebizibu mu nsi yonna. (Okubikkulirwa 12:7-10, 12) Okuva mu kiseera ekyo ebizibu byeyongedde nnyo. Entalo, enjala, endwadde, ne musisi, bye bimu ku ebyo ebiri mu “kabonero” akalaga nti mu kiseera ekitali kya wala Obwakabaka bujja kufuga ensi yonna.
5. Obwakabaka bwa Katonda bukola ki?
Okuyitira mu mulimu gw’okubuulira ogukolebwa mu nsi yonna, Obwakabaka bwa Katonda bukuŋŋaanyizza abantu okuva mu mawanga gonna era bali bumu. Obukadde n’obukadde bw’abantu abawombeefu kaakano bali wansi w’Obwakabaka bwa Katonda obufugibwa Yesu. Obwakabaka bwa Katonda bujja kubakuuma bwe bunaaba buzikiriza ensi ya Sitaani eno embi. N’olwekyo abo bonna abaagala okuganyulwa mu Bwakabaka bwa Katonda basaanidde okugondera Yesu.
Mu kiseera eky’emyaka 1,000, Obwakabaka bwa Katonda bujja kutuukiriza Katonda kye yali ayagaliza abantu mu kusooka. Ensi yonna ejja kufuuka lusuku lwa Katonda. Oluvannyuma Yesu ajja kuwaayo Obwakabaka eri Kitaawe. (1 Abakkolinso 15:24-26) Waliwo omuntu yenna gwe wandyagadde okubuulira ku Bwakabaka bwa Katonda?
^ par. 12 Okumanya ebisingawo ku ekyo obunnabbi bwa Bayibuli kye bwayogera ku mwaka 1914, laba olupapula 215-218 mu katabo Kiki Ddala Baibuli Ky’Eyigiriza?


text:
‘ABANTU bwe batyo bwe babba ettaka lya bannaabwe bulijjo, kale ono landiroodi wa bannange ani yamuguza wano ensi ky’ebeeredde!’ Omugagga w’e Gayaza awuniikiridde ku bubbi bw’ettaka obuliwo ensangi zino.
Twaleka bamwogeraluzungu okuva mu bbanka batuuse e Ziroobwe nga bagenze okukomekkereza ebya poloti bbanka gye yawolerako landiroodi obukadde busatu ne zimulema okusasula.
Oluvannyuma lw’okulagang’ana ebyapa wakati waabwe n’omugagga w’e Gayaza, kyasalibwawo bakomewo oluvannyuma nga n’eyeewola ssente kennyini waali. Kumbe musajjawo ddaboddiira bw’amanya nti aba bbanka bajja batwale poloti eteri yiye n’abulawo era omukyala ye yategeeza abaali mu nsonga nti bba yagenda mu nnyimbe gye yali owookumala akaseera!
Kw’olwo mwogeraluzungu owa bbanka yaddayo ng’amaze okulangirira ng’ensonga bwe zaali ez’okuggweera mu kkooti ezuule ani mutuufu ku ttaka eryo. Ebya landiroodi omugagga byamuzuukusa n’amanya nti wandibaawo n’abasenze abalala ab’ebicupuli, bw’atyo ky’ava alaalika bonna abali ku yiika ezo bamusisinkane nga bazze n’obukakafu ku ngeri gye baasenga ku ttaka eryo.
Ku nnaku ezaddirira landiroodi yalabibwako mu kitundu ng’azze okumanya ebyaliwo ku lunaku abakulu okuva mu bbanka lwe bajja. Bye baamutegeeza byayongera kumutiisa nti bbanka yandimuggalira olw’okugisingira ekyapa ekikyamu. Okuva olwo era ne bbanka yatandika okusuula enkessi okulaba ekyali kigenda mu maaso ku poloti eri mu musango. Lumu cayimaani ng’asisinkanye musajjawe landiroodi, baagaayagaaya mu nsonga ne batuuka ku ntegeeragana nti ddala omusajja eyamuguza poloti eyo yali amufeze ate era nga bombi kibakwatako kubanga ne cayimaani yaliwo ng’omujulizi.
‘Kati omanyi, eky’okuliira ku nsiko tekijja kukuyamba. Nze ndaba ky’oba okola kwe kunoonya omusajja eyakuguzaawo omuzigirire abapoliisi bamukwate abitebye, olyekweka olituusa ddi?” Cayimaani awadde amagezi.
Ko landiroodi: Omusajja eyanguza poloti eyo yabeeranga Baamunaanika naawe osobola okuba ng’omumanyi era kirabika bangi ku ttaka eryo baliko mu bukyamu kubanga waliwo n’abalala be nalaba ng’abalaga poloti ku ludda luli olw’ekyemmanga.
Cayimaani: Anti nawulidde nti omugagga bonna abali ku ttaka lye yabayise bamulage obusenze bwabwe ku ttaka lye. Katulinde tulabe ekinaddirira.
Oluvannyuma lw’ennaku nga ziizo, aba bbanka baakomawo okulaba ebintu we byali bituuse. Ne ku luno omugagga baamusangawo kyokka era landiroodi ne yeebuzaabuza ne batasobola kumulaba wadde nga baali bateesezza ne cayimaani abeerewo ebintu balabe engeri gye babigonjoolamu.
‘Enough is enough, we must go to court this time kubanga ono omusajja yagenderera kubba bbanka.’ Bw’atyo mwogeraluzungu atuuse ku ky’enkomerero.
Nakijoba bw’alaba nga poloti okuli obuyumba mw’asula eri mu lusuubo, n’adduka za mbwa okugenda e Wobulenzi okutegeeza mwannyina ekyali kigenda mu maaso. Eky’ekitalo, bw’atuuka awaka Nalubowa, ssenga wa Nakintu mulamuwe ye yamwaniriza nga mutaka okumala ennaku ssatu anti n’ebibye eby’e Nakaseke ewa Kapere byali bibi, nga ku luno yajja n’obubwe bwonna okulaga nti yali takyadda wa Kapere. Mwannyina Ziraba ne mulamu Nakintu teyabasangawo n’awalirizibwa okubalinda waakiri asule, kye yali tagenderedde! Mu mbeera eno kiki ekyabaawo?
Linda ebijja.